text:
Yasuwe : Inshuro 543 | Ibitekerezo: 1 | Aho ariho: U Rwanda
Abahanga ntibahuza ku bucakara bw'icuruzwa ry'abantu mu Rwanda
Tweet
By HABIMANA Abdou | December 12, 2016 saa 09:47:10
Sandrart mu gitabo cye: Cours de droit coutumier yavuze ko mu Rwanda nta bucakara bwahabaye kuko mu ntambara abanyarwanda barwanye n’amahanga, bicaga abagabo ariko abagore bakabatwaraho iminyago, bakabaha abagabo b’abatware cyangwa b’intwari bakabagira abagore babo nk’abandi bose.
Kubera uko intambara za kera zari ziteye, ingabo zo mu bwami bumwe na bumwe zafataga bunyago abanzi babo zikabajyana kubakoresha ubucakara ndetse nyuma y’uko abazungu batangiriye gucuruza abanyafrica mu cyiswe ‘Traite Negrière’, aba bacakara nibo bahindutse imari ikomeye ku bami benshi cyane cyane abo muri Africa y’Iburengerazuba(ubwami bwa Ashanti muri Ghana, Toumbouktu muri Mali, n’ahandi).
Ubucakara bwahozeho mu bice bitandukanye by’Isi ariko ubuzwi cyane ni ubwakorewe Abirabura bukozwe n’Abazungu mu Kinyejana cya 17 nyuma ya Yesu muri Africa y’Uburengerazuba, ndetse n’ubucakara bwakozwe n’Abarabu baguranaga abantu n’ibikoresho bitandukanye mu gace ka Africa y’Uburasirazuba(Zanzibar – Tanganyika).
Abemera ibya Bibiliya bazi ubucakara abisilayeli bashyizwemo n’abanyamisiri mu binyejana hafi bitanu mbere y’uko yesu aza ku Isi.Mu bwami bwa Roma habaga abacakara bitaga Plebeians kandi bwari bwemewe bufatwa nka kimwe mu biranga umuco wa Kiroma.
Ku bijyanye n’u Rwanda, nk’uko uriya mwanditsi twabonye haruguru yabyanditse, ngo ntabwo abanyarwanda bigeze bashyira mu bucakara abanzi babo bafarirwaga ku rugamba, ahubwo baricwaga, bakabanyaga inka, abagore n’abana kandi nta ngabo yemererwaga gufata ku ngufu umwe muri abo bagore.
Ku rundi ruhande ariko, Sandrart yemeza ko mu bihe by’inzara zakundaga kuyogoza uduce dutadukanye tw’u Rwanda, ababyeyi bagurishaga abana babo bagahabwa ibyo kurya n’imyambaro byo kwikenuza.
Yongeraho ko uwabaga yaguze uwo mwana, yashoboraga kuzamurongora akuze(iyo yabaga ari umukobwa) cyangwa yaba ari umuhungu akamubera Se akaba ariwe ufata inshingano za Se akazamushakira umugore.
Mu gitabo cya Bernard Lugan yise “L’Histoire du Rwanda. De la Préhistiore à nos jours” yanditse ko Rwabugiri yari afite uburyo bwinshi bwo gushyira mu bucakara abo yabaga yatsinze ku rugamba ariko ko atigeze abikora.
Uko inkiko(imipaka) z’u Rwanda zo mu burasirazuba ngo zari zirinzwe cyane ku buryo ntawabashaga kumena ngo yinjire.
Amajyepfo nayo yari arinzwe kubera ko ingabo z’u Rwanda zari zararahiye ko nta muntu uzongera gutera u Rwanda nyuma yo kubona ko u Burundi bwari bwarabigize akamenyero.
Abanyamateka nka Alexis Kagame banditse ko umwami Cyilima Rujugira ariwe watanze itegeko ryavuyeho indahiro ko u Rwanda rutera ariko rudaterwa.
Nibwo kuva ubwo ingabo zitwaga Inyaruguru, Imvejuru, n’Abashumba n’izindi zakurikiyeho nyuma zatangiye kujya zihora ku rugerero( ibirindiro by’ingabo ku mipaka ya kera) kugira ngo nibiba ngombwa zizatere mbere zimaze kubona amakuru zahawe n’abatasi bajyaga mu mahanga.
Amajyaruguru n’Uburengerazuba nibyo byari bigoye.
Mu gihe cy’ubwami bwa Rwabugiri, yagiranye ubucuti na Rumanyika wa Karagwe k’Abahinda (ubu ni muri Tanzania)
Hari abanditsi b’Abamisiyoneri banditse ko ubu bucuti bwari uburyo bwiza ku bacuruzi b’Abarabu bwo kubona urwaho rwo kwinjira mu Rwanda baturutse muri Karagwe bakagura Abanyarwanda bo kujyana mu bucakara, ariko uko bigaragara ngo baribeshyaga.
Ku italiki ya kabiri, Gashyantare, 1900, Mgr Hirth yandikiye ibaruwa Nyirasenge amubwira ko mu Rwanda hari ubucakara bugurishwamo abana , abagore n’abagabo kure y’iwabo ariko nk’uko Lugan yakomeje abyandika, nta mibare cyangwa ahantu abo bantu bagurishijwe cyangwa bajyanwaga Hirth yavuze muri iyo baruwa.
Kubera aya makuru yatanzwe na Hirth, byatumwe abategetsi b’Abadage bakanguka batangira kwikorera ubwabo bushakashatsi baza gusanga ibyo Mgr Hirth yanditse byari amakabyankuru.
Richard Kant waje kuyobora u Rwanda akanashinga Umujyi wa Kigali nawe yavuze ko ibyo Mgr Hirth yanditse byari ibinyoma ariko yongeraho ko koko hari agace ko mu burengerazuba bwa Kivu kagurishirizwagamo abacakara , atanga n’umubare ko hari 3 000 bazanywe mu Rwanda muri 1902. Gusa atari abanyarwanda bajyanywe.
We(Kant) yavugaga ko ibyavugwaga n’Abamisiyonari byari uburyo bwo gutuma abanyaburayi bagira impuhwe bakarushaho kongera umuhate wo guhagarika ubucakara muri Africa muri rusange.
Mgr Hirth ntiyacitse integekuko yongeye kwandika indi baruwa ku italiki ya 4, Ukwakira, 1902 avuga ko rwose ubucakara buhari ndetse ko bwatangiye hagati ya 1895 na 1896 kandi ko ingaruka zabwo zahise zikwirakwira.
Muri iyo baruwa ( agace kayo kagaragara mu gitabo bya Bernard Lugan twavuze haruguru ku ipaji ya 242) yavuze ko igihe cyageze abaswayili batangira kuvogera inkiko z’u Rwanda ndetse babasha kwinjira mu gihugu baherekejwe n’abahinde baje kugura amahembe y’inzovu.
Yongeraho ko nyuma y’igihe abatware b’abanyarwanda baje gutangira kugurisha abantu bashaka imyenda mwiza yavaga muri Zanzibar n’ahandi.
Mgr Hirth yemeje ko abagurishwaga cyane bari abagore n’abana babaga baranyazwe mu bitero byagabwe muri Congo.
Kuri we, ubu bucakara bwahagaritswe n’itegeko ngenga rwatanzwe na Hausklaverei ryo kuwa 29, Ugushyingo 1901.
Twanzura iyi nkuru, biragaragara ko impande zombi zitanaga ba mwana, rumwe(uruhande rw’Abamisiyoneri) rukemeza ko ubucakara bwakozwe( haba imbere mu gihugu bitewe n’inzara) cyangwa inyuma y’igihugu bitewe n’abatware bishakiraga gutunga ibikoresho byari bigezweho icyo gihe harimo imyambaro, intwaro n’ibikoresho bitandukanye
Urundi ruhande (rw’Abategetsi b’Abadage) rukemeza ko ibi ari ugushyushya imitwe hagamijwe ko imfashanyo zoherezwa ziyongera ndetse ubucakara bugahagarikwa n’ahandi muri Africa kuko bwaberaga inzitizi abamisiyonari bashakaga kwigisha Gatigisimu.
Ese kuba Hitwa Gakubangutiya, kuri 40. Byakomotse he, Menya inkomoko y'ahantu hatandukanye (Igice 2)
Ese Kuba Hitwa Nyamirambo Byaturutse he? Menya Amazina Y'Ahantu n'INkomoko Yaho.(Igice cya 1)
Menya Ikiyaga Gitangaje kiboneka Mu Kirunga cya BUshoke.


c: text/html

text:
Rwanda : « Urwishe ya nka ruracyayirimo ! » abahutu barasabwa kwitsutsura kugirango bashobore kubaho!
[Ndlr : Amoko ngo yaraciwe mu gihugu kuko atacyanditse mu irangamuntu, ariko ivangura ry’amoko rikaba rikaze cyane muri iki gihe mu Rwanda! Imibereho y’umuhutu mu Rwanda rwa Paul Kagame ntaho itaniye no gupfa uhagaze ! Kuva ku rwego rwo hasi kugera hejuru, umuhutu arasabwa gukora ibitangaza byinshi kugira ngo ashobore kubaho ijoro rimwe gusa! Abahutu barasabwa kujya bagaragaza ibyishimo nubwo baba babaye(Nsekambabaye). Kwica, kunyereza, gufunga cyangwa kwambura umuhutu ibyo atunze uri umututsi nta nkurikizi bimugiraho kuko abibonera ibisobanuro ! Kubera kubaho mu buzima buteye butyo abahutu bamwe mu gihugu barahahamutse, abeshi bakaba bicwa n’indwara z’umutima,abandi bakaba bagerageza kwitsutsura ngo barenze iminsi! Abatutsi bareba kure bakaba babona iyo mibereho y’umuhutu mu Rwanda rw’iki gihe ko izakururira amakuba akomeye cyane igihugu, abenshi muri abo batutsi batekereza batyo bahita bahunga igihugu, ariko abatutsi bo mu miryango yabo basigaye mu gihugu kimwe n’abahutu bakaba basabwa kwitandukanya na bene wabo bahunze igihugu kugirango bataba ibicibwa ! Ese abantu bari mu gihugu bakitandukanya bate n’ababo bahunze igihugu kandi n’ubusanzwe batabana ? Umunyarwanda uri mu gihugu aratwereka ku buryo burambuye uko umuhutu abayeho mu Rwanda rw’iki gihe ruvuga ko ubumwe n’ubwiyunge bigeze hejuru ya 90% ! Ni mwisomere murashira amatsiko :]
1959, 1961, 1973, 1990, 1994 Abatutsi bakomeje kwicwa, maze bituma bamwe mu batutsi biyita abahutu birabahira barokoka umuhoro. Hari n’abandi babashije guhinduza amarangamuntu bitwa abahutu kugira ngo babeho cyangwa bagaruze ibyo banyanzwe. Abo nibo bajyaga bitwa ibyihuture. Guhindura ubwoko ukiyitira ubundi muri Leta ishingiye ku bwoko nta mugayo mbibonamo cyane iyo bitewe n’amaburakindi cyangwa guharanira kurusimbuka. Ndetse ababikesheje kubaho no gukiza imiryango yabo aho kubita ibigwari mbita abagabo mu bandi. Ariko rero iyo nyuma y’imyaka 22 igihugu kibohowe usanze hari abakiboshywe n’ubwoko mu bwonko bwabo biba ari ikibazo. Biba ari ikibazo iyo hari ubunza umutima yumva ko umubona wese amubonamo icyo ari cyo, icyo yahoze ari cyo cyangwa icyo asa na cyo. Bikarushaho kuba ikibazo noneho iyo bamwe muri abo ari abayobozi batezweho icyizere cyo kubohora imitima ya bamwe muri twe. Ni nacyo nifuza ko tuganiraho muri iyi nyandiko.
Ndi umunyarwanda ntizahinduke ndi umututsi cyangwa ndi umuhutu
Abanyarwanda benshi usanga batifuza kongera kuvuga ku bintu by’amoko kuko bahahamuwe n’ibyababayeho. Abandi ugasanga batifuza ko bivugwa kuko jenoside abahutu bakoreye abatutsi bakiyumva. Ariko Ndi umunyarwanda icyo nibaza ko igamije ni ukwanga ko abantu babana bahishanya ikibahambiriye ku mitima. Ni ukwanga ko ubumwe n’ubwiyunge byitiranywa no kurenzaho. Ni uguha umwanya buri wese ngo yirebe mu mutima abwire mugenzi we ijambo rishobora gusenya inzigo rikubaka igihango bakabaye bafitanye nk’abavuga ururimi rumwe no kuba mu gihugu kimwe. Ni n’umwanya ku bafite ibibi bakoze bitazwi n’abandi ngo babivugire aho maze bibohore mu mutima bareke gukomeza kuremererwa. Hari aho ibyo byashobotse ariko byageze mu bayobozi bamwe ikibazo kiba ingorabahazi.
Abantu bakuru mu bayobozi hari abahagurutse rwose bajya aho bararahira basa n’aho bavuga bati ni ukuri si ndi umuhutu ndavanze. Abandi bati ndi umuhutu ariko sindiwe neza kuko bene wacu banciye kuva aho nshakiye mu batutsi. Abandi bati ndi umuhutu ariko usa n’abatutsi byambereye ikibazo maze mpitamo kuba umututsi. Ndetse abandi bageze n’ubwo babeshya izuba riva byabagora guhindura ubwoko bwabo aho mu ruhame bakabeshya ko abo bashakanye bacitse mu icumu kandi ahubwo bizwi ko bavuka mu miryango y’abicaga. Hari ndetse rwose n’uwahagurutse ajya imbere ati kugeza n’ubu, uwambaza icyo ndi cyo sinabona icyo musubiza kuko sinzi niba ndi umuhutu cyangwa umututsi. Uwarokotse wari umuri iruhande ati ntacyo noneho tubwire icyo abandi bakwitaga ku itariki ya 7 Mata 1994 mu gitondo.
Hari n’abandi noneho bagira bati yego ndi umuhutu ariko na njye nari mpfuye banyita umututsi. Ubwo kandi n’iyo wamanukaga ukagera ku bameya na ba gitifu naho wasangaga buri wese yitakuma asobanura uko yarokotse kimwe n’abatutsi. Washirika ubute ukamubaza uti ese bande baguhigaga ati abo hakurya y’iwacu, naho wahagera ugasanga abaho barahigwaga n’abo hakurya yo hakuno wa mugani wa Masabo iyo aririmba Kibungo. Ibyo byose njye Munezero narabirebye mbisesenguye mbanza kubibonamo kwihambira ku mbehe bafite ariko nkomeje kubitekerezaho nabibonyemo ikindi kibazo gikomeye. Burya iyo ukeka ko waramba ku buyobozi wahawe kubera ko wiyise umututsi cyangwa ugaragaje ibisanira ufitanye n’abatutsi, ntaho biba bitaniye no gushinja ya Leta na ba shobuja baguha iyo myanya ko bagendera ku moko.
Kwiyoberanya
Bamwe muri bo nka ba Depite Bisengimana Elisée Gacaca niho yagombye kumuvana bigoranye imushinja ubwicanyi bw’i Mururu. Ni nako Depite Etienne Magali washinjwaga ubwicanyi bwo mu Mujyi wa Kigali. Ngira ngo bamwe muribuka Depite Butare w’umunyabyumba wamaze igihe yitwa Honorable mu nteko mbere itahura ko yari muri CDR. Bigaragaza ko mu by’ukuri ikibazo kugeza uyu munsi atari ubwoko abo bose barimo ahubwo ikibazo ni icyo ubwo bwoko babukoresheje. Hari abandi njya mbona mu bukwe no mu minsi mikuru aho batambana abo bashatse nk’amasakoshi kandi kera batarabarengana amarembo! Bene abo usanga mukimara kuramukanya maze atarananakubwira amazina ye akihutira kukubwira ngo "disi uko ukabona uku ni ko kasigaye!"
Bene abo kandi muraganira akakubwira byinshi ariko ntajya akomoza ku be bapfuye mu ntambara. Ntajaya akubwira abandi benewabo bari mu ishyamba. Ntajya akubwira abari muri FDU, CNR Intwari, Inyabutatu, RDR n’andi mashyaka avuka buri munsi y’abarwanya umuryango RPF we yayobotse. Kuba abo bene wabo bose batari hamwe cyangwa badatekereza kimwe si ikosa rye. Si icyaha cye. Ariko ikibazo cye ni uko yumva bimuremereye nk’aho ari ibintu agomba kubazwa agahitamo kubihisha aho guhaguruka ngo agire icyo abikoraho cyangwa nibura abihishure yitandukanye na bene we. Hambere aha, hari umuyobozi wanditse ibitabo na film kuri Jenoside yakorewe Abatutsi. Bukeye baza kumva inkuru zamuvugwagaho mu kugira intege nke atseta ibirenge mu kunenga no kurwanya benewabo bakoranaga na FDRL.
Abakoranye nawe barimo n’abamukuriye nibaza ko bamwibajijeho cyane bamaze kumenya ko umuntu bizeye atigeze abahishurira ko Leta ayoboye ihiga bukware umuvandimwe w’uwo yashatse. Nyamara we yahisemo kubana nabyo mu ibanga yibwira ko ari byo bimwongerera ubutoni. Igikuru si ibyo uvuga ubu igikuru n’ibyo wemera n’uburyo ubana na byo mu buzima bwawe bwa buri munsi. Hari abandi usanga ibikorwa byo kwibuka babijyamo nkibibareba nk’abayobozi gusa ariko ejo yamara kuva ku buyobozi agaterera iyo bwacya yabusubiraho akabisubiramo ashikamye!
Abahutu bose ntibicanye
Ijambo abarinzi b’igihango rimaze kumenyerwa kandi koko nibo ubunyarwanda bwubatseho. Tuve kuri ba Gisimba twumva , tuve kuri wa mukecuru wo mu Ruhango. Hari benshi kandi bo mu byiciro byose bahishe abatutsi bazi icyo benewabo bari bubakorere nibabimenya. Njye simbyita ubutwari mbyita ubumuntu kuko kuba intwari si ugukora igisanzwe ni ugukora ikidasanzwe. Cyakora nka ba Mama Felisita Niyitegeka bahitishijwemo gupfa no gukira bagahitamo gupfa bazaba intwari ibihe byose. Hari abahutu n’abatwa bamaganaga ubwicanyi bwakorewe abatutsi hagati ya 1990 na 1994 nkaba Porokireri Nkubito.
Hari abanyamakuru nka Mpayimana Eliya na Eduard Mutsinzi bakomeje gukomera iyicwa ry’abatutsi n’abandi banyepolitiki tujya twibuka kuya 13 Mata. Ariko tuve no kuri aba tujye mu bandi baturage naho uzabasangayo. Si bo benshi ariko babayeho kandi si bacye cyane.Ni yo mpamvu isano ritazimye. Ikibazo rero si ubuhutu. Ikibazo ni imitekerereze ibangamiye ubunyarwanda. Iyo rero uketse ko ukemuye ikibazo kuko wiyise umututsi uba wihishe mu bututsi ariko ukiri wa wundi.
Kuba umunyarwanda ni iki?
Kuba umunyarwanda si ukuba umututsi. Simvuze ko ari ukuba umuhutu ariko na none! Kuba umunyarwanda si uguhakana amateka yawe yaba mabi cyangwa meza. Kuba umunyarwanda ni uguca ukubiri n’amateka mabi twabayemo ukarahira ko uzarwanya uzayagarura kabone n’iyo yaba uwawe. Kuba umunyarwanda ni ukwiyemeza guharananira ko abo wabyaye cyangwa uzabyara n’abo mbyaye bazabana ntawe uziza undi amako n’inkomoko. Ni uguharanira ko abo urera ubu uzabakuza nta rwango ubatongereye ku mitima. Ni uguharanira ko abana bacu bazibonamo abaturage b’isi itagira umupaka ntibagire ipfunwe kandi bagahagarira gusa aho ubushobozi bwabo bubashoboje kugarukira.
Bimwe mu byiza FPR yazanye ni uko ntawuzongera guhatirwa kwitirirwa ubwoko ubu n’ubu. Abarwana intambara yo kwiyitirira amoko yaba ayabo cyangwa ay’abandi barigora kandi baragorwa n’ubusa. Baragorwa n’ubusa kuko muri uru Rwanda uwashaka gucukumbura amateka ya buri wese bitatera kabiri ukuri kutagaragaye. Abiyoberanya bameze nka cya kinyoni gikurikirwa n’inyamaswa kigahisha umutwe mu musenyi gikeka ko ntawe ukibona ubwo kitibona. Kuri ubu buri wese akubwira ukuntu yarwanyije ingengabitekerezo ya jenoside kuva kera. Wamubaza inyandiko yakoze ati reka da! Wamubaza imbwirwaruhamwe imwe izwi yakoze kuri iyo ngingo reka da! Wamubaza uwamurokokeye mu maboko ati ashwi. Wamubaza uti ese abicaga utabashije kubabuza warabahunze? Agaceceka wajya kureba ugasanga barabanaga bavayo bagasangira bahunze barajyana. Kandi abo baba ari abantu bafite za diplome gaheraheza.
Kuri ubu buri wese agusobanurira kugera asaraye uburyo akunda abatutsi! Ni byiza kuruta kurata urwango ariko se ubundi wabanga ukabigenza ute ? Njya mvuga nti ukuri abanyarwanda bahishe uzashaka kukumenya azajye aho bari bari hagati tariki ya 7 Mata 1994 na 04 Nyakanga 1994 azahava afite ukuri kose. Kwiyorobeka no kwiyoberanya si wo muti wo gukaraba ubugwari cyangwa urundi ruhare waba waragize mu mateka y’igihugu. Fata umwanya urebe mu mateka yawe, wikwihimbira ikibi utakoze, wikwiyitirira icyiza utakoze, wikwicuza icyo uticuza. Ba wowe ni bwo uzavuga ukumvwa. Jenoside yasenye za kirazira nyinshi umuryango nyarwanda wari wubakiyeho. Jenoside yabibye urwikekwe rushingiye ku moko. Tutitonze twazashiduka ikibazo gishingiye ku mitekerereze ( ideology) twakigize igishingiye ku buryo abantu bavutse ( genetic).
Abirabura bo muri Afurika y’Epfo bishwe urubozo basuzugurirwa mu gihugu cyabo mu buryo bumwe bujya gusa n’ubwo abatutsi bafashwemo n’abo basangiye igihugu mu bihe bimwe by’amateka yacu. Itandukaniro ryari gusa ko abanyafurika babikorerwaga n’abazungu b’abavantara badahuje byinshi uretse kuba ku butaka bumwe mu gihe twe byabaga ku basangiye byose. Nyamara mu rwego rwo guca inzika n’inzigo, mu itegeko nshinga rya mbere rya Afurika y’epfo abayobozi bareba kure nka Mandela bandikishijemo ngo "there is a need for understanding but not for vengeance, a need for reparation but not for retaliation, a need for ubuntu but not for victimization". Baharaniye ko abazungu bumva Ubuntu bakagira ubumuntu. Muri uru Rwanda nabwo nyuma ya jenoside ibibi byashobokaga byinshi byakomwe imbere. Twahisemo kubaka ubunyarwanda aho kubaka igihugu cy’ubwoko bwihorera ku bundi bukabuheza ku byiza byose by’igihugu.
Abantu ni abantu ni yo mpamvu hari aho uzajya hari abarebera byose mu bwoko. Ibi twese abatutsi, abatwa n’abahutu twifuza ko ku neza y’igihugu kizima dushaka kuzasigira abo twabyaye byacika. Kugira ngo bicike ku bandi ariko bigomba guhera muri twe. Bityo, gusubiza amaso inyuma tukitekerezaho mu rugendo rubi rw’amoko twanyuzemo kuva tuvuka kugeza ubu birakenewe. Ndetse rwose tukaba twakwatura tukigaya kandi tukiyemeza imigambi myiza. Ibi kandi birakwiye haba ku bahutu cyangwa ku batutsi. Guhindura amoko, guhisha amasano, gushakisha ibisanira cyangwa gushinja abatubyaye ko badusambanye si wo muti urambye. Icyo biha ababikora ni agahenge nako badakeneye. Ko ntawe ubahiga abaziza ubwoko se bararushywa ni iki? Umwana w’umuhutu n’uw’umututsi ko biga kimwe se barushywa ni iki? Ko ntawimwa pasiporo kubera ubwoko se bararushywa ni iki?
Munezero Pacifique
Rugando – Kimihurura
Inkuru yasohotse mu gihe.com

robotstxt: allowed

filter: keep


text:
Nyabubare: Ntihakirangwa ibikorwa by’urugomo kubera kureka ibiyobyabwenge
Bamwe mu batuye mu gasanteri ka Nyabubare mu murenge wa Rugarama, Akarere ka Gatsibo, bemeza ko ibikorwa by’urugomo n’ibiyobyabwenge byahacitse.
Aba baturage bavuga ko ibikorwa by’urugomo byarangwaga muri iyi santeri batuyemo, ibyinsi byabaga bishingiye ku bakoresha ibiyobyabwenge ngo bikaba byaradindizaga iterambere ryabo, nyuma yo kubireka ubu ngo icyo bimirije imbere ni ukwikura mu bukene.
Umwe muri aba baturage witwa Mugabo Dan aganira na Kigali today yagize ati:†kubyukira mu kabari nywa kanyanga ntacyo byangejeho, ahubwo byarangomeshaga singire ikindi kintu nkora, sinabashaga no kuba natera imbere kuko byashyikaga sasita udufaranga twose ntumaze.â€
Mugabo ukiri umusore muto w’imyaka hagati ya 22 na 25, akomeza avuga ko yamaze guhindura imyumvire akaba yararetse kanyanga, ubu ngo asigaye akora umwuga wo kubaka kandi ku mafaranga akuramo yibuka kwizigamira kugira ngo yiteze imbere.
Abandi baturage twaganiriye nabo, bemeza ko kanyanga n’ibindi biyobyabwenge byadindizaga iterambere ry’agasantire ka Nyabubare, ngo kuba ubu hagaragara iterambere byatewe n’uko buri wese yagize uruhare mu kwamagana ibiyobyabwenge.
Umunyamabanga nshingwabikorwa w’umurenge wa Rugarama Urujeni Consollée agira inama ababa bagifata cyangwa bagicuruza ibiyobyabwenge kubireka kuko nta cyiza cyabyo, ngo ibyiza ni uko bashaka ibindi bakora byabateza imbere.
Ati:†Iyo urebye usanga ahenshi mu dusanteri twagaragaramo ikoreswa ry’ibiyobyabwenge muri uyu murenge bigenda bicika, icyo dukora n’ubukangurambaga tubabwira kubireka kuko ntacyo byabagezaho ahubwo ari ibyo kubongerera ubukene bagashaka ibindi bakora byabateza imbere.â€
Usibye kudindiza iterambere rusange ry’abaturage muri aka karere ka Gatsibo, ibiyobyabwenge byakunze no gukurura amakimbirane n’ubukene mu muryango ndetse bikanagaragara nk’isoko y’urugomo binahungabanya umutekano w’aho bicururizwa.


text:
Nyamagabe: Abakobwa biga mu cyiciro rusange bari gutozwa kuzigama ngo birinde ibishuko.
Hagamijwe guhangana n’ibibazo abakobwa bahura nabyo bikaba intandaro zo guta amashuri, abakobwa biga mu mashuri yisumbuye bari guhabwa ubujyanama banakangurirwa kwizigamira kugira ngo bajye babasha guhangana n’ababashukisha kubagurira utuntu tunyuranye. Ku bufatanye na Care international binyuze mu miryango itari iya Leta inyuranye, hakozwe umushinga ugamije guhangana n’impamvu zinyuranye zikura abana b’abakobwa mu ishuri (Keep Girls At School/KGAS)... Read More


text:
Ibyiringiro by’ukuri wari ukwiye kumenya
Ugushikamijeho umutima uzamurinda abe amahoro masa, kuko akwiringiye. Mujye mwiringira Umwami iminsi yose, kuko Umwami Yehova nyine ari we Rutare ruhoraho iteka ryose. Yesaya 26:3-4
Tugeze mu gihe gisa n’ikigoye, aho umuntu wese byoroshye ko yibaza iby’ejo kandi akabura igisubizo. Interuro za benshi kuri ubu ni ntakigenda, byaranze, iminsi ni mibi, ndaho by’iki gihe n’andi magambo nkayo. Iyo umuntu akubwiye mpamvu z’ibyo byose wumva zifite ishingiro akenshi. Biragoye kuvuga ko bizarangira ahubwo umuntu arebye uko bihinduka bishobora no gukomeza kuba bibi, ariko ubwo bimeze bityo umuntu yabigenza gute?
Ese ninde uzanesha isi? Uzanesha isi ni ufite ibyiringiro muri Kristo Yesu, kuko abiringira Uwiteka batazigera banyeganyezwa. Ariko iyo ushyize ibyiringiro byawe muri wowe, mu mafaranga yawe, cyangwa mu bantu ntuzatinda kumenya ko wishuka.
Bibiliya yatweruriye iratubwirango umuntu ushikamije umutima k’Uwiteka azarindwa, ngo Uwiteka nyine niwe rutare ruhoraho iteka ryose. Buriya hari n’ibindi byahindukira umuntu urutare ariko nshuti yanjye ntabwo ruhoraho pe, uruhoraho ni Kristo, niwe wiringira ntagutenguhe, icyangwa ngo numugarukaho akubwire ko iminsi yabaye mibi. Ntabwo ibihe byamubana bibi kandi ari we ubigenga.
Hari igihe satani agukoba akakwishima hejuru, kuko ari umukobanyi, ariko biba bikwiriye ko uhaguruka ukamenya ubutware ufite mu Mana, ariko nawe ugakomera ku mubano wawe nayo, ukirinda icyawuhungabanya, hanyuma ugahaguruka ukabwira satani ko bihagije, ukamwirukana kandi n’ukuri azahunga. Ibyago byawe, umubabaro wawe, ubukene bwawe n’ibindi byinshi urimo guhura nabyo, urwane gikristo, ushyire ibyiringiro byawe mu Mana, naho byakomera uzajya wumva ijwi riguhumuriza, kandi ntabwo uzicuza.
Ujye wibaza uti ariko Mana ni iki wambwiye ntakoze? N’iki nkora kidakwiriye? Igihe cyose umutima wawe utagushinja ikibi Imana izagutabara, kandi nitabikora uko ubitekereza uzayikomezeho kuko uzaba ushyize ibyiringiro byawe mu ri Yo. Uyu munsi twirukane satani mu buzima bwacu, kuko mu ijuru hari Imana irengera abantu bayo kandi yaba itarabikora ikaboherereza inkomezi, kandi yiteguye kuturengera kuko ubutabazi bwayo buca henshi kandi Imana ifite inzira nyinshi cyane.
Twiringire Yesu wenyine niwe byiringiro byo kunesha, kandi tumubaze uko dukwiriye guhagarara. Niwe rutare ruhoraho, izindi zose ziranyeganyega. Amen.


text:
Aya mahugurwa y’iminsi itanu yahawe abagera kuri 60 baturuka mu Mirenge ya Huye, Ngoma na Tumba.
Umukozi wa Croix-Rouge y’u Rwanda mu ishami rishinzwe ibikorwa by’ubutabazi bw’ibanze, Pamella Girimbabazi Rugabira, yavuze ko abahuguwe bigishijwe uburyo bwo gutabara umuntu uri mu bibazo no kwihutira kumugeza kwa muganga.
Yagize ati “Tubaha amasomo atandukanye arimo nko gutabara umuntu wagize impanuka, uwahiye,urwaye bikomeye, mbese ni ubutabazi waha umuntu mbere yuko umugeza kwa muganga utamuhungabanyije. Icya mbere tubatoza ni umutima w’ubutabazi n’urukundo.”
Umwe mu bitabiriye aya mahugurwa yasojwe kuya 7 Ukwakira 2016, yatangaje ko hari byinshi yungutse ku byo yari asanzwe azi.
Jeanne Hakizimana yagize ati “Nabonye ubufasha naha umuntu ubabaye, urugero naguha ni nko guterura umuntu mapyisi, bumwe mu butabazi waha umuntu ufite ikibazo cyo kuruka. Nabashije no kwiga uburyo nasuzuma umuntu nkamenya ikibazo afite. Ikindi nungutse kidasanzwe ni uguterura umuntu wavunitse kandi imvune ye sinyihungabanye”.
Umuhuzabikorwa wa Croix-Rouge y’u Rwanda mu Turere twa Huye na Gisagara, Robert Muyenzi, yasabye abahuguwe kuba intangarugero aho batuye.
Yagize ati “Turabasa guhora ari imboni za Croix-Rouge y’u Rwanda na Leta kuko turakorana, aho batuye bakaba bagomba gutabara no kunganira uwagize ikibazo, bifashishije ubumenyi twabahaye.”
Croix-Rouge y’u Rwanda ivuga ko iki gikorwa cyo guhugura urubyiruko ku gutanga ubutabazi bw’ibanze bakigize ngarukamwaka kandi kizakomereza no mu tundi turere tw’igihugu.


text:
Uburemere bw’uyu munsi butuma no mu itegurwa ryawo hari byinshi bikwiye kwitabwaho dore ko akenshi abantu bawufata nk’indorerwamo y’uburyo urugo rushya ruzaba rumeze.
Urubuga El Crema rutanga inama ku rukundo n’imibanire y’abantu rwakusanyije bimwe mu bintu abantu bari gutegura ubukwe bakwiye kwitaho birenze kugira ibirori byiza kandi bihenze.
1. Tegura ubukwe bujyanye n’amafaranga ufite
Nyuma yo kwemeranya kurushinga hakurikiraho gutekereza uko ubukwe bwanyu buzaba bumeze n’ibizakenerwa byose.
Icya mbere mukwiye kwirinda ni ukwishyira mu kaga mutegura ubukwe burenze amafaranga mwateganyije kugira ngo inshuti n’abavandimwe basigare babatangarira.
Muzirikane ko ubuzima bwanyu nyabwo butangira nyuma y’ibirori by’ubukwe kandi muzakenera amafaranga kugira ngo mubashe kubaho. Gukoresha amafaranga menshi mu birori by’ubukwe bituma iminsi ukurikiyeho mubaho mu bukene ndetse mugatangira kwicuza.
2. Zirikana ko ubukwe bwiza budasobanuye urugo rwiza
Kugira ubukwe bwiza, gahunda zose zikagenda uko mwaziteguye ntaho bihurira no kuba urugo rwanyu ruzaba rwiza rukabasha kuramba.
Ubukwe ni ibirori byo kwishimira urugendo rushya muba mugiye gutangira, kuba bwabaye bwiza ntibizatume mwicara ngo mureke guharanira icyatuma n’ubuzima bwanyu mwembi burushaho kuba bwiza.
3. Ishime bishoboka
Kimwe mu bintu ukwiye kuzirikana ku munsi w’ubukwe bwawe ni ukwishima mu buryo bwose bushoboka, kuko n’ibirori biba rimwe mu buzima.
Byina uko bishoboka, seka uko bishoboka, kora ibishoboka byose ku buryo igihe uzajya utekereza kuri uwo munsi uzajya wongera kwishima.
4. Ibyishimo mu rugo rwanyu bigire intego
Nk’uko uharanira ko ku munsi w’ubukwe bwanyu ibyishimo n’umunezero bizaba ari byose, ihe intego ko biba iby’iteka aho kuba umunsi umwe.
Muri gahunda zawe shyiramo ko ibyishimo bitazigera bikendera, yego bizagusaba imbaraga, umwanya n’ubwitange bwinshi, ariko itegure guharanira kubigeraho.


text:
Mu Rwanda, hari abaturage bo mu bice bitandukanye babwiye Ijwi ry'Amerika ko bitoroshye gutanga ibitekerezo, cyane ku bintu basanga bitagenda.
Abo baturage bavuga ko iyo batanze ibitekerezo, inzego zibanze z'ubuyobozi bwite za leta zishobora kutaborohera. Bityo bamwe bagahitamo guceceka kabone n'iyo baba babona hari ibitagenda.
Umuryango urwanya ruswa n'akarengane Transparency "International-Rwanda" wemereye Ijwi rya Amerika ko hari abawugana bawuregera ko bahohoterwa bazira gutanga ibitekerezo.
Nyamara, amategeko y'u Rwanda ndetse n'amahame mpuzamahanga arengera uburenganzira bwa muntu, nta muntu uwo ari we wese akumira ku ngingo yo gutanga ibitekerezo igihe bidakangurira abantu bamwe kwica abandi cyangwa se kubabibamo inzangano.
Umunyamakuru w'Ijwi ry'Amerika Eric Bagiruwubusa yavuganye na bamwe mu banyarwanda kuri iki kibazo.


text:
jeu.
21
avril
2011
ISOMO RYA MBERE
Igitabo cy’Ibyakozwe n’Intumwa ( Intu 4, 13-21)
Abagize Inama nkuru ya Israheli 13ngo babone ukuntu Petero na Yohani bashize amanga, kandi bazi ko ari abantu batize, ahubwo ari rubanda rusanzwe, barumirwa. Baza kwibuka ko bagendanaga na Yezu ; 14banitereje uwo muntu wakijijwe wari uhagararanye na bo, babura icyo babasubiza. 15Nuko bategeka ko babavana imbere y’Inama nkuru, barabazanya bati 16« Bariya bantu tubagenze dute ? Dore bakoze igitangaza kiragaragara, cyanamenyekanye mu batuye Yeruzalemu bose kandi ntidushobora kugihakana. 17Ariko kugira ngo bidakomeza kwamamara muri rubanda, nimucyo tubakange, tubabuze kuzongera kugira uwo babwira bitwaje iryo zina. » 18Ni ko kubahamagaza, bababuza rwose kuzongera kuvuga cyangwa kwigisha mu izina rya Yezu. 19Ariko Petero na Yohani barabasubiza bati « Icyaba kiboneye mu maso y’Imana ni ikihe : ari ukubumvira, cyangwa se kumvira Imana ? Ngaho namwe nimwihitiremo ! 20Twe rero ntidushobora guceceka ibyo twiboneye kandi tukabyiyumvira.» 21Bamaze kubuka inabi barabarekura, kuko babuze uko babahana kubera rubanda basingizaga Imana bakurije ku byari byabaye.
ZABURI (Zab 118 (117), 1.14-15ab, 16-18, 19-21)
Inyik/ Reka ngusingize Nyagasani, kuko wanyumvise.
Cyangwa : Alleluya.
Nimusingize Uhoraho kuko ari umugwaneza,
kandi urukundo rwe rugahoraho iteka !
Uhoraho ni we mbaraga zanjye n’icyivugo cyanjye ;
ni we nkesha agakiza kose !
Impundu z’ibyishimo n’iz’ubutsinzi,
nizihore zivuga mu ngo z’ab’intungane.
Indyo y’Uhoraho yarihanukiriye,
Maze indyo y’Uhoraho igaragaza ibigwi !
Oya, ntabwo nzapfa ahubwo nzaramba,
Maze mpore namamaza ibikorwa by’Uhoraho.
Ni koko Uhoraho yari yampaye igihano gikaze,
Ariko ntiyagejeje aho kungabiza urupfu !
None nimunkingurire imiryango nyabutungane,
maze ninjire, nshimire Uhoraho !
Dore irembo rigana Uhoraho aho riherereye :
ab’intungane ni bo baryinjiramo !
Reka ngusingize, Nyagasani, kuko wanyumvise,
maze ukambera umukiza !
IBANGONDIRIMBO RIBANZIRIZA IVANJILI (Zab 118 (117), 24)
Alleluya Alleluya.
Nguyu umunsi Uhoraho yigeneye :
nutubere umunsi w’ibirori n’ibyishimo !
Alleluya.
IVANJILI
+ Mariko (Mk 16,9-15)
Muri icyo gihe, 9Yezu amaze kuzuka mu gitondo cy’uwa mbere w’isabato, abanza kubonekera Mariya Madalena, uwo yari yarirukanyemo roho mbi ndwi. 10Nuko Mariya ajya kubimenyesha abari barabanye na we, bari bakiri mu mubabaro n’amarira. 11Bumvise ko Yezu ari muzima kandi ko yamubonye, ntibamwemera. 12Hanyuma Yezu yongera kubonekera babiri muri bo bari mu nzira bajya mu cyaro, bamubona asa ukundi. 13Na bo bajya kubimenyesha abandi, ariko ntibabemera. 14Hanyuma abonekera ba bandi Cumi n’umwe bari ku meza, maze abatonganyiriza ukutemera kwabo n’umutima wabo unangiye, kuko bari banze kwemera abari bamubonye amaze kuzuka. 15Ni bwo ababwiye ati «Nimujye mu isi hose, mwamamaze Inkuru Nziza mu biremwa byose. »


text:
Mbere y’uko icyaha cyangiza isura yari muri Edeni, Adamu na Eva bari bishimiye ubucuti bari bafitanye n’Umuremyi wabo mu rugo rwabo muri Edeni. Byabaye ibyago bikomeye kuko bemeye ikinyoma cya Satani yuko bazagira ubwenge nk’ubw’Imana, bikuraho icyizere Umuremyi wabo yari yarabagiriye (Itangiriro 3).
Bamaze kwirukanwa mu murima wa Eden, Adamu na Eva basanze ubuzima buruhije cyane hanze ya Edeni. Kubyara no guhinga babigezeho biyushye akuya. habayeho kurira no kuva amaraso. Isano y’umwihariko bari bafitanye n’Imana bamaze kuyica, batangiye kumva hari ikibura kandi batabonera igisubizo; irungu riterwa n’icyaha.
Uhereye igihe Adamu na Eva bakoraga igikorwa cya mbere cyo kugoma, "bose" (abantu bose) bakoze icyaha bibaviramo urupfu, ari yo ngaruka y’icyaha.
"Kuko bimeze bityo, nk’uko ibyaha byazanywe mu isi n’umuntu umwe, urupfu rukazanwa n’ibyaha, NI KO URUPFU RUGERA KU BANTU BOSE kuko BOSE BAKOZE IBYAHA" Abaroma 5:12.
Twese tugira inzara mu mutima y’icyo twabuze, ari rwo rukumbuzi rw’umutekano runaka utangwa n’Imana gusa. Kenshi tugerageza guhaza iyo nzara tutitangira cyangwa dukora n’ibidakorwa kugira ngo tuzamurwe mu ntera, mu kazi, cyangwa tukiyahuza ibiyobyabwenge nk’inzoga, urumogi, no gusambana.
Nyamara ibyo turarikira byose ni ibimenyetso by’irungu duterwa no gutandukana n’Imana. Kandi nta muti w’ibyo keretse twakiriye urukundo rwayo mu mibereho yacu.
"Uzamenyesha inzira y’ubugingo: imbere yawe ni ho hari ibyishimo byuzuye; mu kuboko kwawe kw’i buryo hari ibinezeza iteka ryose." Zaburi 16:11.
Ukunyurwa nyakuri kuzaboneka gusa ari uko wa mworera uri hagati yacu n’Imana uzashyirwaho iteme rizatubashisha kwambuka tukayisanga.


text:
Amakimbirane yo mu miryango, ibibazo bya Mituweli na VUP, ibyiciro by’ubudehe, imanza, abahawe serivisi zitanoze n’ibindi bibazo bitandukanye ni bimwe mu mu byo abatuye mu Murenge wa Nyarugenge bakirije Dr Mukabaramba, kuri uyu wa 14 Nzeri 2016, ubwo hatangizwaga ukwezi kw’imiyoborere myiza kuzasozwa mu mpera z’Ukwakira 2016.
Nyuma yo gutangiza ku mugaragaro uku kwezi gufite insanganyamatsiko igira iti “Imiyoborere ishingiye ku muturage, inkingi y’iterambere rirambye”, Dr Mukabaramba yahaye abaturage umwanya wo kubaza ibibazo, ariko ababwira ko yihuta ari bwakire ibibazo bitarenze bibiri. Akivuga atyo, abaturage basaga 70 bahise bamuhagarara imbere, bamutakambira ngo abakemurire ibibazo.
Dr Mukabaramba yagize ati “Nzagaruka kandi no mu minsi ishize nari ndi hano, niba nzaza nkahirirwa umunsi wose, niba nzabigenza gute simbizi, gusa dukwiye kwicara tugafatanya gukemura ibibazo mufite. Abaturage bishyuye Mituweli bakaba batarazibona, n’ibindi bibazo bafite kuri mituweli, amakosa nayashyira ku bayobozi kubera ko batabasobanuriye amabwiriza twabahaye. Nzagaruka turebe aho bipfira, biragaragara ko mu nzego z’ibanze hano harimo ikibazo.”
Dr Mukabaramba yakomeje abaza abayobozi b’inzego z’ibanze impamvu imyanzuro ifatwa ku bibazo abaturage baba bagaragaje idashyirwa mu bikorwa, ikibazo yahuriyeho n’umuyobozi w’Akarere ka Bugesera, Nsanzumuhire Emmanuel, na we wibajije impamvu abaturage bahorana ibibazo kandi ngo akunze kubasura kenshi ndetse akabafasha no kubikemura.
Yagize ati “Ku itariki 19 z’uku kwezi tuzagaruka muri uyu murenge wa Nyarugenge, ariko uyu murenge tumaze kuzamo inshuro eshatu, narongeye ndagaruka zishobora kuba ari inshuro enye. Ibibazo dusiga duhaye umurongo bimeze bite ko bigaruka?”
Ku ruhande rw’uyu murenge, Karugwiro Antoinette, Umunyamabanga Nshingwabikorwa wawo w’agateganyo avuga ko impamvu abayobozi bakuru bavuze ko muri uyu murenge ibibazo by’abaturage bidakemurwa ari uko baje bihuta ku buryo ngo batabashije gusesengura neza ibibazo by’abaturage, kuko ngo usanga hari baba abafite ibibazo bidafututse ahubwo bagashaka kubikuririza.
Ukwezi kw’imiyoborere kwatangijwe mu mwaka wa 2011, kuri ubu kuba inshuro ebyiri mu mwaka, aho abayobozi begera abaturage bakabakemurira ibibazo, bakanafatira hamwe ingamba z’iterambere.


text:
Sobanukirwa akamaro k’inyanya mu mubiri wawe
Icyo twazimenyayo
Inyanya ni kimwe mu biribwa byagaragaje ubushobozi bwo kurinda ubuzima bw’umuntu.
Inyanya kandi ni kimwe mu biribwa bifite akamaro ntagereranywa ku buzima bw’umuntu, kuko uretse kuba zikize mu ntungamubiri, zinafite ubushobozi bwo kurinda umubiri indwara zitandukanye.
Intungamubiri zirimo n’akamaro kazo
Inyanya zikungahaye kuri vitamin C kandi zibonekamo imyunyungugu(Minerals) ya Manyeziyumu(Mg), Fer, zink, cuivre n’indi myinshi ifasha umubiri kumererwa neza.
Birazwi ko inyanya zishobora gufasha umubiri guhorana itoto kuko zifite "lycogene”, irwanya gusaza k’uruhu.
Inyanya kandi ngo zifite ubushobozi bwo kurwanya ikibazo cyo kubura amazi mu mubiri (Dehydration), ndetse burya ngo uwaziriye bimufasha kudahura n’ikibazo cyo kunanirwa kwituma (constipation) kuko zifite umunyungugu wa potasiyumu, utuma umuntu yituma neza, kandi uyu munyungugu wa potasiyumu ufite akamaro kanini cyane ku mikorere y’imikaya yaba iyo mu mubiri hasanzwe cyangwa se ifasha umutima gutera kuko iyo umuntu yawubuze mu mubiri we umutima we utera nabi cyane kandi uugakunda kurwara icyo bita ibinya cyangwa gufatwa n’icyo abenshi bita n’imbwa.
Inyanya kandi ngo zigira uruhare mu kurwanya umubyibuho ukabije(Obesity), ndetse ngo kuba 93% byazo bigizwe n’amazi, bituma zishobora guhangana n’ikibazo twigeze kuvuga hejuru cyo kubura amazi mu mubiri, kubura amazi mu mubiri rero bikaba ari bibi cyane kuko nk’uko tubizi kugirango umubiri ubashe gukora, ukenera amazi haba mu gusohora imyanda, kurwanya indwara cyangwa no gutuma umubiri ukora neza muri rusange, amazi agira uruhare runini mu mubiri.
Ikindi ni uko inyanya zifasha mu igogorwa ry’ibiryo(Digestion), bityo abantu bakaba bagirwa inama zo kujya bazifata kenshi gashoboka.
Ku bijyanye n’uko inyanya ziribwa, bivuga ko ari byiza kuzirya ari mbisi kuko ari bwo ziba zigifite umwimerere wa za ntungamubiri n’imyunyungugu twavuze haruguru.
Aha kandi binavugwa ko mbere yo kurya urunyanya ari rubisi, ari ngombwa kubanza kurutunganya (kururonga neza) kugira ngo imiti baba bararuteye rukiri mu murima ishireho, ndetse n’izindi mikorobe rushobora kuba rufite ziveho.
Inyanya kandi zishobora gukorwamo umutobe cyangwa se zigatekwa mu biryo nka kimwe mu birungo, gusa ngo iyo zitetswe zishobora gutakaza umwimerere wazo, ni ukuvuga za ntungamubiri twavuze haruguru hari icyo zigabanukaho.
Ikindi kandi ni uko burya ngo ku muntu wariwe n’inzuki, ibitangangurirwa cyangwa se utundi dusimba, agirwa inama yo gusiga umutobe w’inyanya aho yarumwe kuko zifite ubushobozi bwo kurwanya ububabare bw’aho yarumwe kandi hakaba hanakira vuba cyane.
Ngako kamwe mu kamaro inyanya zifitiye umubiri wacu, Mugire ubuzima.
Claire/agakiza.org


text:
- Umwembe ni imbuto nziza zizamura umuhinzi wazo iyo akurikije amabwiriza y’ubuhinzi bwazo
Aho igihingwa cy’imyembe gikunda kwera
Nk’uko tubikesha RAB,umwembe ni igihingwa cyo mu turere dushyuha,turangwa n’urunyurane rw’ibihe by’izuba n’imvura. Imyembe yera neza aho ubushyuhe buri hagati ya 23 na 27o C. Imyembe ishobora kwera ku butaka bugera ku butumburuke bwa 1200m,aho imvura igwa ku kigereranyo kiri munsi ya 700mm ku mwaka. Uteganya kuvomerera. Imyembe yera mu butaka bufite isi ndende kandi bworoshye,mu butaka bufite ubusharire buri hagati ya 5 na 7.5 Ph.
Uko imyembe ikwirakwizwa
Imyembe ikwirakwizwa hakoreshejwe uburyo bwo gutera ibibuto by’imyembe cyangwa hakoreshejwe uburyo bwo kubangurira.
Ikwirakwizwa rikoresheje ibibuto
Ikibuto kigomba kuva ku rubuto rw’umwembe weze neza,rusaruwe ku giti kitagaragaza ikimenyetso cy’uburwayi. Ikibuto kigomba guhita giterwa vuba bishoboka kubera ko ubushobozi bwo kumera bumara igihe gito.Kugira ngo wihutishe kumera,ikibuto gihumbikwa cyakuweho igishishwa cy’inyuma,icyo gihe kimera nyuma y’ibyumweru 2-3 naho iyo ugihubitse kidakuweho icyo gishishwa,kimara hagati y’ibyumweru 6-8. Iyo imimero ifite uburebure bwa cm 10-15 nibwo uzishyira mu bihoho.
Ikwirakwizwa hakoreshejwe uburyo bwo kubangurira
Kubaka Pipiniyeri
- pepiniyeri
Mu guhitamo aho kubaka Pipiniyeri ,hari iby’ingenzi bikurikizwa nko kuba ari hafi y’amazi,kuba hari igitaka cyiza no kuba hagendeka.Pipiniyeri yubakwa hakurikijwe ibipimo bikurikira. Ubugari ni hagati ya 1.2 -1.5m. Uburebure ni 10-12m. Hagati y’umutabo n’undi hakaba hagati ya cm80-1m. Ibiti byo gushing bigomba kuba bifite hagati ya 1.8 m-2m. Ucukura umwobo wa cm 50 z’ubujyakuzimu. Ushingamo bya biti ku buryo Pipiniyeri iba ifite m 1.3- m 1.5. Igomba kuba ifite ibiti ku mpande bitangira ibihobo. Igomba kuba kandi itwikiriye kugira ngo ugabanye izuba.
Guhumbika
Ibibuto byateguwe neza bishyirwa mu gitaka cyangwa mu ibarizo ku murongo. Umurongo n’undi bitandukanywa na cm 10. Mu mirongo ibibuto biba byegeranye. Utwikirizaho agataka gake ukarenzaho ibyatsi. Ni ngombwa kuvomerera buri munsi igihe imvura itagwa”mu gitondo no ku mugoroba”. Mu gutegura ibihoho,ibikoreshwa bigomba kuba bifite ibipimo bya cm30xcm40 cyangwa cm20xcm20. Ibyiza ni ugukoresha ibihobo bya cm20xcm20 kuko bifata umwanya muto muri pipiniyeri kandi bikagabanya akazi. Itaka ryiza rivanze n’ifumbire y’imborera iboze neza rishyirwa mu mashashe,hanyuma ibihoho bigaterekwa muri Pipiniyeri ku murongo.
Gushyira ingemwe mu bihoho
Nyuma y’ukwezi n’igice,ibibuto biri mu buhumbikiro biba byameze. Urandura ikibuto ukagishyira mu gihoho. Uravomerera cyane “Kabiri ku munsi”iyo imvura itagwa.
Kubangurira
Kubangurira bikorwa nyuma y’amezi 4 kugeza kuri 6 ugemetse amashashi. Urugemwe ruba rufite cm 20 kugera kuri cm 30,rufite umubyimba ungana n’ikaramu. Kubangurira bigira akamaro kanini. Bituma imbuto zerera igihe gito. Igiti kibanguriye gitanga umusaruro mwinshi. Uhinga ubwoko uzi neza,uko buryoha,aho bwera n’igihe bwerera. Imyembe ikunze kubangurirwa ku mutwe. Bikaba bikorwa hafatwa urugemwe rw’umwembe,bakarukata umutwe hagati y’ahoroshye n’ahakomeye,bagasatura hagati. Hakabazwa impande zombi z’agashami ka kijyambere ushaka kubanguriza,hanyuma kakinjizwa ku rugemwe ahakaswe,hagahamirizwa agashashi gato ku buryo igikomere cyose gipfukwa,na ka gashami kamaze gushyirwamo kagapfukwa hakoreshejwe agashashi.
Nyuma y’ibyumweru 2,urugemwe rumaze kubangurirwa ,amababi ya mbere aba atangiye gupfundura. Icyo gihe ishashi yatwikirijwe ka gashami kabangurijwe ikurwaho. Hakatwa ibisambo bishibuka ku rugemwe rwabanguriweho. Hakurikijwe imikurire y’urugemwe rwabanguriwe igikomere gihamburwa buhoro buhorokugeza igihe kimaze gukura neza. Nyuma y’amezi 2 kugera kuri 3 ubanguriye,uba umaze kubona urugemwe rwo gutera.
Gutegura umurima
Umurima ugomba kuba uteguye neza. Uhinze ubwa mbere n’ubwa kabiri ndetse n’ubwa gatatu niba ari ahantu hari urwiri kugira ngo wizere ko amabuye,urwiri n’imizi y’ibindi biti bishizemo neza. Ucukura imyobo ku ntera ya m 4 kuri m4 cyangwa m 6 kuri m6. Ikaba ari iya cm80x80 cyangwa 1mx1m bitewe n’ubwoko bw’ubutaka bwawe”buseseka cyangwa bumatira”. Ushyiramo ibiro 100 by’ifumbire y’imborera,ugasibanganya icyobo cyawe.
Gutera
Mu gutera ufata urugemwe rwawe ,ugakuraho igihoho. Ucukura akobo ka cm 30 ugaterekamo rwa rugemwe warangiza ugasibanganya neza. Igihe cyiza cyo gutera ni ukwezi kwa cumi” Ukwakira”,igihe imvura iba itangiye kugwa. Ku birebana no gufumbira,ibiti by’imbuto ziribwa bikenera ifumbire cyane cyane iy’imborera. Hashyirwamo ibiro 100 ku giti na garama 500 za NPK ku giti ku mwaka.
Gusarura
Umusaruro wa mbere utangira kuboneka nyuma y’imyaka ibiri igiti gitewe. Umusaruro kuri hegitali ni hagati ya 20-30 Toni.
Indwara z’umwembe n’uko zirwanywa
- Indwara z’umwembe
Indwara ya Anthracnose: Irangwa no kuma kw’amababi amwe n’amwe no kunamba kw’imbuto. Mu kuyirwanya ukoresha ubwoko bw’imyambe bwihanganira uburwayi cyangwa ugatera imiti nka Lidomile. Ku bahinzi bashaka guhinga imyembe rero ni ahanyu kumenya uburyo mwabikora neza,bikabaha umusaruro mwiza bityo mukiteza imbere.


text:
Rulindo: Abafatanyabikorwa b’akarere ka Rulindo basabwe gukorana n’inzego z’ibanze.
Akarere ka Rulindo kakoranye inama n’abafatanyabikorwa (NGOs) n’inzego z’ibanze, tariki 24/10/2015 igamije kunoza imikorere n’imikoranire yabo n’inzego zibanze.
Ubusanzwe abafanyabikorwa bakoranaga cyane n’urwego rw’akarere, ugasanga inzego zo hasi mu mirenge, mu tugari no midugudu ntibazi neza ibikorwa bikorewa aho bayobora cyangwa bamwe banabimenya ntibamenye n’uko bikorwa ngo babikurikirane, ahubwo abafatanyabikorwa bagakora uko babyumva.
Umuyobozi w’akarere ka Rulindo KANGWAGYE Justus wari uyoboye iyo nama , yavuze ko hashingiwe ku isuzuma ryakorewe abafatanyabikorwa ko basanze hari abajya gukorera mu mirenge, mu tugari, no mu midugudu ariko abahayobora ntibamenyeshwe, ubundi ugasanga hari n’bandi bafatanyabikorwa bemera ibikorwa bazakora mu byo baba baremereye akarere ariko umwaka ukarinda urangira ntacyo bakoze.
Umukozi mu karere ka Rulindo ushinzwe abinjira n’abasohoka HATEGEKIMANA Jean Claude yavuze ko iyi nama y’abafatanyabikorwa igamije  gushishikariza abayobozi b’inzego z’ibanze nabo kugira uruhare mu bikorwa abafatanyabikorwa bakorera abaturage bayobora, bakanabikurikirana.
KANGWAGYE yavuze ko bafashe ingamba zo kujya akarere gafatanya n’inzego zibanze cyane cyane kubera ko ibikorwa byose n’ubundi bikorerwa umuturage, bakajya bahanahana raporo z’ukuntu ibikorwa biri gukorwa kandi abayobozi b’akarere nabo bakabikurikirana kandi bagakora isuzuma ry’aho ibikorwa bigeze buri mezi ane kugirango birinde kuzasanga nyuma y’igihe hari ibitarakozwe cyangwa bigakorwa ariko ntibikorwe neza.


text:
Penina yababaza Hana akamutera agahinda kuko atabyara” –(1 Samweli1:1-8) Iyi nkuru tuyizimo Elukana n’abagore babiri Penina yari yarabyaye na Hana utarigeze ubyara n’umutambyi Eli hamwe n’umwana w’igitangaza Anna yaje kubyara akamutura Uwiteka.
Elukana yajyaga gusenga akajyana abagore be bose ariko Penina yahoraga atuka Hana kuko atabyara akamutukira no mu rusengero akamubwira ati: “N’ubwo umugabo aguha imigabane ikubye kabiri iyanjye ariko ntiwigeze ubyara, nta gaciro ufite muri uru rugo.’’
Ushobora kuba ufite ikibazo gihora kikubabaza n’iyo uri mu rusengero icyo kibazo gishobora kuba ari indwara, ubukene, intege nke, abakwanga, n’ ibindi…Icyo kibazo gihora kikubwira ngo Imana iragukunda ariko nta kigenda. Ba Penina barahari mu bwami bw’Imana ariko si babi ahubwo nibo badusunikira mu gutera imbere iyo batugerageje tujya gushaka Imana nayo igahindura amateka yacu. Humura Penina ntazakwica ntazakurimbura ikigeragezo kizanwa no kukwigisha no kugukuza uzakamurwa mu ntera.
Ikintu cyose kikugerageza kigatuma uhaguruka ukajya gushaka Imana ntabwo ari kibi. Imana ishimwe kubwa abo ba Penina kuko kuba turi mu mwuka n’uko badusunitse.
Elukana yabwiye Hana ngo ntacyo bitwaye igumire uri ingumba kandi nkurutira abahungu 10 wabyaye. Mu buzima uzahura n’abantu bakubwira ngo ukuri birahagije si ngombwa gutera imbere kandi mwibuke ko yabibwira ingumba ariko Hanna ati uri umugabo wanjye ariko nturi umwana wanjye.
Ni byiza kugira Penina(ikigeragezo) kuruta kugira Elukana akubwira ngo ntugatere imbere kuko Penina aragukangura, ugahungabana ukajya gushaka Imana ikaguhindurira amateka nawe ukabyara.
Umwuka w’idini nawo urakubwira uti ntugatere imbere uko umeze birahagije ufite izina ryiza, urubashywe, ukibera umunyadini ariko udatera imbere mu mwuka na rimwe. Hindura abo mugendana badatuma utera imbere kuko inshuti mbi zirakudindiza shaka abantu bafite iyerekwa abo ari bo mugendana nawe uzatera imbere kugera ku gihagararo cya Kristo. Yesu yabwiye Yuda ngo icyo ugiye gukora gikore vuba kuko kiranzamura, kirandikisha amateka mu buzima bwanjye kandi icyo ugiye gukora kizazana ububyutse.
Niba ushaka gutera imbere ntugahunge Penina kuko uzi ko Penina yakurikiraga Hanna no mu rusengero akamubabarizamo hari abazi ngo mu rusengero nta Penina uhaba; ikimenyetso kigaragaza ko Imana igiye kukuzamura ni uko ugira Penina uhoraho no mu rusengero. Ntugahore uhindura insengero kuko nta torero ritagira Yuda n’iyo ritamufite riramukodesha kugira ngo naryo rimutunge. Buri hantu uhasanga Penina we kumuhunga ahubwo gumana nawe umwihanganire gusa ushake mu maso h’Imana izaguhindurira amateka ibyari amarira bibe imigisha.
Byageze igihe Hana yanga kurya ajya gushaka mu maso h’Imana, nawe haguruka imbere ya Penina wawe ujye gushaka Imana ubu uracyaryamye kandi irari rikuguye nabi, uracyaryamye kandi Satani ari hafi kugusenyera urugo, uracyaryamye ubukirisito butangiye kukunanira, uratuje kuko imbabura icyaka iwawe, urumva ari ntacyo bitwaye kandi utagishobora kwiyiriza ubusa, urumva ari amahoro ibyaha wari wararetse byagarutse byose?
Haguruka ujye mu kubaho kw’Imana, rambirwa ubuzima butagiramo Umwuka Wera Imana izagufasha nawe ugendane ishimwe nka Anna yabyaye agakira Penina.
Hanna ajya gusenga yarariraga gusa nta jambo ryabashaga gusohoka bituma umutambyi amwita umusinzi, igihe uri guca mu bibazo nta muntu n’umwe ukumva nta wita ku bibazo byawe. Ntukarakare ngo wirirwe ugenda wisobanura ngo kuko mutambona, mutamfasha nta wuzakumva kuko buri kintu kigira igihe cyacyo igihe cyo kugeragezwa sicyo gihe cyo kukumva.
Nta muntu n’umwe ushaka kumva umuntu ari mu bibazo kandi ntukabahatire kukumva igihe kizagera abatakumva bashake kukumva, abaguta hanze bazifuza kubana nawe bakubwire ko bagusengeye cyane ndetse ko bafite n’icyo mupfana. Iyo wasubijwe bose baraza.
Hana yarasenze ngo numpa umwana nanjye nzamuguha abe uwawe iteka ryose, twe dusenga ngo Imana iduhe umugisha twemeze abantu ni cyo gituma nta gikorwa kuko tugifite ishyari, ubwibone…
Eli yise Hana umusinzi kandi icyo gihe ubuzima bwa Eli ntibwari ibanga urugo rwari rwaramunaniye abana be basambanira mu rusengero iyo Hana yibeshya agatonganya umutambyi nta jambo ryiza yari kuhakura wowe ntukarebe urwabya rurimo amavuta bishoboka ko rufite ibara udashaka ariko icyangombwa ni amavuta arimo (wowe icyo ushaka ni umugisha ibindi uwawugusabira uwari we wese upfa kuba uwukwiriye uzaza).
Wowe shyira umutima ku gusigwa ibindi ntibikureba hari abavuga ngo Pastor ntakijijwe, sinjya ku igaburo ryera kuko abadiyakoni barimpa sinzi ko bakijijwe wowe ni Yesu wibuka si umuntu. Shaka amavuta ibindi we kureba ku bantu. Kandi wibuke ko umwana wa Hana niwe yagombaga gusimbura Eli urumva ko Hana yarakwiye kwifata neza. Bimwe mu byo urwana nabyo bizashira ucecetse, gerageza were imbuto ibindi izabikora.
Arataha ntiyongera kubabara. Kurira kwararira umuntu nijoro ariko mu gitondo impundu zikavuga (Zaburi 30:5);Tuza gusenga Imana ikavugana natwe ariko tukagumana uburakari duhindure mu maso hacu, twizere dushyire mu bikorwa ibyo yatubwiye nudahindura mu maso bazaguhanurira ariko nta kizahinduka hari abadaimoni bimurwa no guhindura mu maso.
Ni byiza kurira mbere ukishima nyuma warize igihe kirekire ariko hindura iki ni igihe cyawe cyo guseka, tangira wikunde kuko uri urusengero rw’Imana. Kanguka mu gitondo ubwire Imana ngo ndagushimye ko ntagikennye, ko ntakiri umushomeri, ko ugiye kunteza imbere. Paulo na Sira bahimbaje Imana iminyururu iracika. Igihe uhura n’ibibazo nta wukumva ariko hageze igihe Hana agira ijambo bamubwira ko ajya I Shilo ababwira ko ari konsa umwana azagenda amucukije. Hari igihe abatakumva ubagiraho ijambo nawe ubahe amabwiriza. Hana yari acyonsa; igihe cyose iyerekwa ryawe rikiri uruhinja hari abantu utagendana nabo kuko baryangiza banza urirere rikure, ntugende hose utanga ubuhamya bureke bukure kugeza igihe nta muntu yaburimbura.
Imana ntizakugaragaza igihe kitaragera, impamvu tuzabwiriza mu isi yose ni uko izabanza kudutegura ku buryo bw’uko aho tuzagera hose nta kizaduhungabanya.
Hana yagiye mu rusengero, ashima Imana ati: “Uwari ingumba abyaye karindwi, ihembe ryanjye ribyawe n’ Uhoraho. Imana izabyura ihembe ryawe ube ku rufatiro rwiza humura ibigeragezo bizashira amashimwe abe menshi. Pastor Desire@agakiza.org


text:
Nta minsi myinshi ishize mu gihugu cy’ubuhinde hibutswe ku nshuro ya 7 ubwicanyi bwibasiye abakristo mu gace ka Orissa bukozwe n’Abahindu ariko iyicwa n’itotezwa ku bakristo muri cyo gihugu rirakomeje aho intagondwa z’abahindu zikomeje kwibasira bikabije abakristo.
Kugeza ubu kuvuga izina rya Yesu Kristo abahindu bakomeje kuvuga ko bitihanganirwa ndetse niba abakristo bakomeje kuvuga iryo zina bagomba kwicwa bakabakatamo ibice bose,bakababarira gusa abemeye kongera kugendera mu myerere y’abahindu.
Nkuko tubikesha ikinyamakuru The Christian Today,muri leta ya Rajasthan mu majyaruguru y’uburengerazuba bw’Ubuhinde,imiryango igera ku 10 y’abakristo yamaze guhunga izo ntagondwa zashakaga kubica.
Pasitori Malkeet Singh umwe mu bahuye n’itotezwa yavuze ko kuva mu kwezi kwa gatandatu batewe ubwoba ndetse bakanabuzwa guterana kuko batari bemerewe kuvuga izina rya Yesu Kristo.Singh amaze imyaka 15 akorera umurimo w’Ivugabutumwa muri ako gace ariko kuva mu kwezi kwa 12 umwaka ushize nibwo yatangiye kumenyeshwa ko agomba kwicwa, ibintu byatumye abakristo benshi batinya kuva mu ngo zabo ngo bajye mu materaniro kubera gutinya ko bagirirwa nabi.


text:
Bohora umutima wawe!
“Rinda umutima wawe kuruta ibindi byose birindwa kuko ariho iby’ubugingo bikomoka: Zaburi 4.23.
Umutima wanjye urarwaye, n’uwawe urarwaye. Ntago mvuga umutima nk’inyama yo mu mubiri wacu ahubwo ndavuha roho, aribwo buzima bwacu bw’imbere.
Roho ni ingenzi kurusha ibindi byose kuko ariyo shingiro y’imitekerereze yacu n’imigirire yacu yose akaba ari nayo igenga uko tubayeho. Ubuzima nyakuri ni ubwo muri twe imbere muri roho; ntago ubuzima bwacu ari aho tuba, abo tubana cyangwa imico yacu.
Amahoro n’umunezero nyakuri bituruka ku Mana, ntago ari ibyo tubamo cyangwa abo tubana. Iyo umutima wawe ushyikirana neza n’Imana uba mu mahoro adasanzwe, kunyurwa by’iteka niyo waba uri mungorane z’urudaca.
Muri Matayo 5:8, Ijambo ry’Imana rivuga neza ko abafite imitima imenetse aribo bazabona Imana, nanone muri Zaburi 4:23 haduhugurira kurinda imitima yacu kurusha ibindi byose birindwa kuko muri yo ariho iby’ubugingo bituruka.
Ibi biratugaragariza neza ko ari inshingano zacu kurinda imitima yacu. Kandi tugomba kubikora buri gihe kuko buri munsi ugira ibyawo, unashobora rero guhungabanya umubano wacu n’Imana mu gihe tutarinze imitima yacu nkuko Ijambo ry’Imana ribidusaba cyangwa umunsi ukarushaho kwagura umubano mwiza n’Imana ndetse no kwishimirwa nayo.
Kugirango tumenye neza igipimo cy’uko turinze imitima yacu ni ngombwa kumenya imbaraga zacu aho ziherereye. Ibi bizatwigisha kumenya neza impamvu dukora ibintu runaka, niba turi inyangamugayo koko tuzabona ko rimwe na rimwe hari ibyo dukora kugirango tunezeze abandi.
Nyamara njyewe namenye ibanga kandi ryiza cyane: Iyo dushaka kubanira neza bagenzi bacu tukanakora imirimo ishimwa n’Imana tukanayubaha tuzaba tubohotse by’ukuri kandi tuzaba abo Imana yifuza ko tuba bo tunabonereho ubuzima bwiza.
Subiza amaso inyuma, ushobora kuba ufite imirimo myinshi cyane buri munsi, wakwibaza iki bibazo, ese ni Imana yaguhaye inshingano nyinshi cyangwa urakora cyane kugirango ufashe abagutezeho byinshi? Ese mujya mutinya ko hari uwabarakarira kuko ababajije ibibazo mwamuzubiza akarakara kuko igisubizo mumuhaye ataricyo yari yiteze? Ibyo byangezeho. Bituma mbaho ntishimye.
Buhoro buhoro nakomeje kwegera Imana, inyigisha neza kugira umutima nk’wayo. Ni Imana y’imbabazi, y’ubuntu, y’ukuri n’impuhwe. Ibyo idukorera byose biba bigamije ibyiza kuri twe kurisha uko ari ibyiza kuri yo.
Uko imitima yacu yaba imeze kose, iyo twizeye Imana irayikiza ikayisanisha n’umutima wayo.
Niba utajyaga mwita ku mutima wawe gerageza uhereye uyu munsi uwurinda nibura umunsi umwe utekereze ku migenzereze yawe nyuma uzabona gukora kw’Imana muri wowe.
Inyigisho ya Joyce Meyer


text:
Abaturage hirya no hino mu gihugu bo bakomeje akazi kabo ko gutangira guhinga nubwo biteguye ko bashobora kuzeza neza cyangwa kurumbya.
Mukangira Eularie utuye mu Murenge wa Mukarange mu Karere ka Kayonza, ni umwe mu bamaze gutegura umurima, bigaragara ko ategereje imvura agahita atangira guhinga. Mu murima we, bigaragara ko yamaze gutabira kuko yatangiye gusanzamo ifumbire.
Uyu mugore ugaragaza icyizere gike ku maso, afite ishingiro kuko atuye mu karere kazahajwe n’izuba mu gihembwe gishize. Ubu akarere karangwa n’amapfa ariko akavuga ko biteguye kwakira ikizaza cyose.
Agira ati “Niteguye ko imvura izagwa bikera ariko nitanagwa tuzihangana nyine kuko nta kundi twabigenza.”
Akarere ka Nyagatare na ko gakunze kurangwa no kumagara n’imvura nke. Na ko kari mu turere tw’Iburasirazuba twahuye n’amapfa mu gihembwe gishize.
Twiringirimana Jean Chrisostome ayobora Koperative y’Abahinzi bahinga ku nkengero z’Umugezi w’Umuvumba (KOHIKA) mu Murenge wa Karama muri Nyagatare. Avuga ko bamaze gutegura imirima n’inyongeramusaruro zabagezeho, bategereje imvura ngo bahite batera imyaka.
Agira ati “Turiteguye imvura iguye twahita dushyira imyaka mu butaka.”
Aba bo ariko, icyizere ni cyose kuko ngo bamaze icyumweru basinyanye amasezerano yo kubaha ibyuma byuhira imyaka na RAB n’Ishami rya Loni ryita ku Biribwa (FAO).
Ikirere kigaragara nk’igihatse imvura, ahenshi abaturage bakaba bararangije gutunganya imirima bitegura gutera imyaka. Ariko Meteo Rwanda ivuga ko mu Muhindo w’uyu mwaka wa 2016 imvura izaba nke ku isanzwe igwa.
Imvura ifatwa nk’isanzwe, igwa mu bihe byiza, iba iri hagati ya mm 350 na mm 450. Meteo Rwanda itangaza ko ibipimo bigaragaza ko muri uyu muhindo ho imvura izaba iri munsi ya mm 350.
Ayo makuru yasohoye tariki 8 Nzeri 2016, iyashingira ku bipimo by’imvura n’ubushyuhe byo ku byuma byayo byafashwe mu myaka 45 ishize.
Ivuga ko yifashishije kandi ibipimo by’ubushyuhe bw’amazi y’inyanja ya Pasifika, iy’Ubuhinde, iy’Atalantika n’ibipimo bituruka ku runyurane rw’imiyaga mu karere k’Afurika yo hagati n’iy’Uburasirazuba.
Ibyo bipimo bigaragaza ko imvura nke izagwa ahanini mu turere twose tw’Intara y’Iburasizuba, utw’Umujyi wa Kigali n’utw’Intara y’Amajyepfo. Uturere twa Nyaruguru na Nyamagabe two ngo tuzagusha imvura isanzwe igwa mu bihe byiza.
Mu Ntara z’Iburengerazuba n’Amajyaruguru, ho hateganyijwe imvura isanzweho mu bihe byiza mu turere twose.
Dr Telesphore Ndabamenye, ufite mu nshingano ze ibijyanye n’ibihembwe by’ihinga muri RAB, avuga ko Meteo Rwanda itarabagezaho amakuru yimbitse y’uburyo imvura izagwamo. Avuga ko ibyo bidakwiye guca integer abaturage, akabasaba gukomeza imyiteguro.
Ati “Byaterwa n’uburyo izagwamo, igwiriye kimwe ikarangira ni byo byaba ari ikibazi ariko iguye mu gihe cy’Umuhindo cyose igwa ari nkeya abahinzi bakweza neza nta kibazo.”
Dr Ndabamenye avuga ko ubundi iyo bamenye ko imvura izagwa ari nke bakangurira abahinzi gutegura imirimo. Akongeraho ko imvura yagwa bagahita batera kugira ngo aho izarangirira bazafatireho basukira imyaka.
Akomeza avuga kandi ko iyo bamaze kubona ayo makuru bayakoresha bakurikije ajyanye na buri karere, nko mu misozi miremire, mu bibaye no mu bishanga.
Avuga ko uko byagenda kose nk’umuceri uhinze mu bishanga ntacyo uzaba, mu gihe abahinga mu bibaya nko mu Burasirazuba no mu Mayaga.
Avuga ko iyo imvura ibaye nke babakangurira guhinga imbuto zera vuba; nk’ibishyimbo byerera amezi atatu. Mu misozi miremire ho, ngo babakangurira guhinga ibigori ariko na bwo bagahinga imbuto yera vuba.
Nubwo Meteo Rwanda yirinze kuvuga ikigero imvura yita nke izaba iriho, isaba abahinzi kwitwararika mu Muhindo wa 2016 bakumvira cyane inama z’impuguke mu buhinzi.
Iki Kigo kivuga ko amakuru arambuye y’imiterere y’imvura n’ubushyuhe kiyatangariza Minisiteri y’Ubuhinzi n’Ubworozi, noneho yo ikayifashisha ibwira abahinzi uko bagomba kwitwara mu buhinzi bwabo.


text:
Rama w’ imyaka 24 ukomoka mu gihugu cya Siriya, yahindutse umucakara w’imibonano mpuzabitsina ubwo yajyanwaga muri Lebanon asezeranyijwe ko agiye kujya ahembwa Amapawundi agera kuri 700. Akigerayo yatangiye kubona ibitandukanye n’ibyo yifuzaga kuko yakoreshwaga imibonanompuzabitsina inshuro zirenga icumi ku munsi ku ngufu, ndetse akanakubitwa bihambaye.
Ni kenshi abakobwa bajyanwa n’abantu babasezeranya ko bagiye kubona akazi, nyamara bagasanga bajyanywe mu ndiri y’uruhuri rw’ibibazo. Akigezwa muri Lebanon, Rama bamujyanye mu nzu ikorerwamo ubusambanyi, asanga harimo abandi bagore benshi nabo baba bazanywe muri ibyo bikorwa byo kuryamana n’abagabo ku gahato.
Aho hantu yari afungiwe ntabwo bari bemerewe gusohoka kandi bahoraga bakubitwa, iyo bakoraga imibonano idakingiye bajyanwaga ku ngufu bakabaha imiti ituma inda zivamo birinda ko babyarira aho. Si we wenyine, n’abandi bagore bari bafungiwe hamwe bategekwagwa kuryamana n’abagabo barenga 10 ku munsi, mu minsi y’ikiruhuko (weekend) umubare washoboraga kuzamuka ukikuba kabiri.
Rama na bagenzi be batanu baje kwirwanaho ubwo bakubitaga umugore wabarindaga, basohoka biruka banyuze mu muryango w’inyuma w’inzu barimo. Umuryango mpuzamahanga uharanira uburenganzira bw’ikiremwamuntu (Human Rights Watch) ugaragaza ko ishimutwa ry’abana bato b’abangavu ryahise rigabanyuka muri Lebanon, kuko nyuma yo kumenya ayo makuru hari abagore bagera kuri 75 b’abanyasiriya bararokowe bavanwa aho hantu.
Uyu utaravuze izina rye nyakuri ku bw’umutekano we ariko hakaba harakoreshejwe izina Rama, akomeza avuga ko ibyo yagiye abonera muri Lebanon mu nzu abo ba rushimusi bakoreragamo yitwaga Cher Maurice brothel, yayoborwaga na Imad al-Rihawi byari agahomamunwa.
Rama aganira n’ikinyamakuru The guardian yagize ati:”Twari abacakara, kuko iyo twakubitwaga natakaga mvuga nti Mana dukize, uwabaga arimo kunkubita by’agashinyaguro yarambwiraga ngo ‘ wa ndaya we, ukeka ko Imana iza kugukiza? Byatumaga arushaho kunkubita. Ntabwo twavugaga ijambo Allah, yewe ntitwari twemerewe no kuritekereza mu mutima”.
Ngo nubwo Rama yagize amahirwe akahava ntabwo yumva yifuza kuganiriza iyi nkuru abavandimwe be.
Dr Katharine Jones wo muri Coventry University, avuga ko Lebanon igaragaramo ihohoterwa ry’abana aho bamwe bashyingirwa bakiri bato. Akomeza avuga ko abangavu basiga iwabo bikarangira bisanze bakoreshwa ubusambanyi ku ngufu.
Mu bushakashatsi bwe, Kathrine akomeza avuga ko impunzi ziva muri Sriya akenshi zijya mu busambanyi kugirango zibone udufaranga tw’intica ntikize mu buryo bwo kwishyura inzu, ibiryo n’ibindi bikenerwa byoroheje bya buri munsi.


text:
Kuri uyu wa Gatanu tariki ya 21 Ukwakira, ni bwo aba banyeshuri bishyuriye mituweli abantu 70 ndetse banaha imyambaro imiryango 16 itishoboye.
Nyabagabo Rurangwa Dolcie uhagarariye abanyeshuri bo muri Glory Secondary School yabwiye IGIHE ko iki gitekerezo bakigize ari abanyeshuri 15 baza kukigeza ku bandi babifashijwen’ubuyobo bwabo.
Yagize ati “ Tweteguye iki gikorwa kubera ko buri igihe iyo twahuraga n’abana baturiye ikigo cyacu badusabaga amafaranga duhitamo noneho kuzabaha ibintu bizamara igihe nka mituweli aho kubaha amandazi cyangwa mafaranga bashobora kurya mu gihe gito.”
Mukagatare Catherine, utuye mu Kagarika ka Kamutwa mu Murenge wa Kacyiru yavuze ko yishimye cyane kuko bitewe n’uko yari yarabuze amafaranga yo kugurira mituweli abana be.
Yagize ati “ Nishimye cyane kubera ko tubonye mituweli kuko nahoraga nibazaga uburyo baramutse barwaye nabavuza ariko kuba tubonye abaterankunga bazitwishyurira ndetse bakaduha n’imyenda ni ibintu byanejeje cyane.”
Ubuyobozi bw’iki kigo buvuga ko iki gikorwa cyatwaye ibihumbi 350 by’amafaranga y’u Rwanda ndetse ko buteganya ko kigiye kuba ngarukamwaka.


text:
Kwera imbuto ni igikorwa buri mukristo asabwa. Yesu avuga ku mumaro wo kwera imbuto yakoresheje amagambo akomeye agira ati: "Ishami ryose ryo muri jye ritera imbuto (Data) arikuraho, iryera imbuto ryose aryanganyaho amahage yaryo ngo rirusheho kwera imbuto (Yoh. 15:2).
Ibi biravuga ko hatabaye kwera imbuto ubukristo buba bushize.
Abakristo bose rero barasabwa kwera imbuto. Nizo bapimirwaho, nizo bashimirwaho kandi nizo abagawa mu Bwami bw’Imana bazira.
Ariko none nibajije niba umuntu yakwiha kwera imbuto ubwe. Abantu bahinze cg babaye aho bahinga, bazi neza ko kumera kw’imbuto no kwera biva ku binti byinshi. Hari ubwiza bw’imbuto zabibwe, hari ubutaka bwazakiriye, hari ifumbire zahawe, hari imbuto zisabwa kwuhirwa, kuvomererwa, hari umurimo ukomeye wo kuzibagarira, hari izisabwa gushyigikirwa (Urugero: ibishyimbo bagomba gutega ibiti), hari izisabwa kurindwa ibyonyi, etc.
Muri ibi byose harimo ibyo nyiri mbuto akora: gutegura ubutaka, guhitamo imbuto nziza, gufumbira, kuvomerera, kubagara, etc. Ariko hari uruhare rundi rurenze ubushobozi bw’umuhinzi: kumeza imbuto, kuyikuza, ikirere kizima, kugusha imvura, etc.
Kubera kumenya ibi, ndashaka kukwibutsa ko ufite uruhare runini kugirango ziriya mbuto usabwa zishobore kwera: ijambo wumva, Itorero ubamo n’icyo uryigiramo, inshuti zawe za buri munsi, amasengesho usenga, imbaraga ushyira mu kurinda ijambo wumvise, umuhate ugira wo kurishyira mu bikorwa, etc.
Ariko na none hariho uruhare rwa Mwuka Wera. Yesu amaze kwigisha ku muzabibu, amashami yawo n’imbuto yavuze ijambo rikomeye ati: (...) kuko ari nta cyo mubasha gukora mutamfite ( Yoh 15:5).
Nyuma yo kwiga iri jambo, nasanze abananirwa kwera imbuto bipfira aha hantu habiri:
1) Kutamenya uruhare rwawe; 2) Kutamenya cg kwirengagiza uruhare rwa Mwuka Wera.
Umaze kumenya ko abantu bose bakuziho imirimo ya kamera (mwibuke iyo mirimo nk’uko ivugwa mu Bagalatiya 5:19-21), uzi neza ko ugera ahantu abantu bakakubonamo ubusambanyi, uburozi, igomwa, ishyari, etc. Nyamara wewe ntugire icyo ukora ngo uhindure izo mbuto zikugaragaraho, waba se utekereza ko bizikora? Mu bukristo nta kintu cyikora, ahubwo urasabwa kugira icyo ubikoraho.
Na none kandi urangije gukora ibyo ushoboye, menya ko hari byinshi utakwishoboza, usabe Umwuka Wera agushoboze. Niwe ushoboza abantu kwera imbuto, niwe utugira abagabo bahamya imbuto z’Umwuka.
Fata umwanya wandike ibyo wiyemeje gukora. Fata umwanya usabe Umwuka Wera agushoboze ibyo udashoboye.
Mugire igitondo cyiza!
Mushobora gusanga inyigisho zose zatambukijwe kuri facebook page ikurikira:
Bishop Dr. Fidele Masengo


text:
Amaze imyaka 16 agurisha indabo abakundanye ariko we ntiyaziha umugore we
Ntihabose Vincent w’imyaka 47 y’amavuko umaze imyaka 16 acuruza indabo mu Murenge wa Nyarugenge mu Mujyi wa Kigali, yemeranya n’abagurira abakunzi babo indabo cyane cyane ku munsi w’abakundanye wizihizwa ku itariki ya 14 Gashyantare ariko we yemeza ko adashobora kuziha umukunzi we.
Ntihabose Vincent w’imyaka 47 y’amavuko umaze imyaka 16 acuruza indabo mu Murenge wa Nyarugenge mu Mujyi wa Kigali, yemeranya n’abagurira abakunzi babo indabo cyane cyane ku munsi w’abakundanye wizihizwa ku itariki ya 14 Gashyantare ariko we yemeza ko adashobora kuziha umukunzi we.
Ku myaka 47 afite ngo ngo ntashobora guha umugore we impano y’indabo ku munsi w’abakundanye nk’uko yabigaragaje ubwo yaganiraga na IGIHE ku munsi yazihaga abakundanye bitegura abakunzi babo kuri Saint Valentin.
Yagize ati “Ku myaka dufite ntabwo indabo ari yo mpano namuha nubwo nzicuruza; nshobora kumusohokana n’abana hanyuma nkagira n’akandi namugurira.”
Yakomeje avuga ko ubwo ari bwo buryo abona bujyanye n’imyaka bagezemo, kandi ko umunsi w’abakundanye awuha agaciro nubwo akunda umufasha we uko bukeye n’uko bwihe.
Ati “Uyu ni umunsi mpa agaciro cyane, yego tuba tumaze gukura, ariko uko dukura niko urukundo ruba rukura, ni yo mpamvu nywuha agaciro cyane nubwo n’indi minsi tuba dukandana.”
Twizerimana Elizaphane w’imyaka 21 utuye mu Nyakabanda mu Karere ka Nyrugenge , yavuze ko impano yateguriye umukunzi we ari agakufi keza, yemeza ko urukundo rwabo ruzakomeza kugeza aho bazarushinga.
Bamwe mu babyeyi bakuze uyu munsi bo ntibawuha agaciro bumva ko ureba abakiri bato aho bamwe banababazwa n’uko wumviswe nabi m rubyiruko ukaba ukorwamo ubusambanyi kurusha kuwuha agaciro nyiir’izina.
Uyu munsi witiriwe Saint Valentin wakomotse ku mupadiri w’Umuromani, Valentin, wabayeho mu gihe cy’Umwami w’Abami, Claudius II ahagana mu myaka ya 269 na 273 nyuma y’ivuka rya Yezu Kirisitu, akicwa ahowe urukundo.
Uyu munsi wizihizwa kuya 14 Gashyantare buri mwaka bikaba bivugwa ko abakundana ku Isi hose bahana impano zitandukanye zigera kuri miliyari n’igice 83.6% akaba ari abagore baziha abo bakunda.
Mudandi Frank
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Imana ivuga mu buryo no mu bihe bitandukanye nuko akenshi twe tutayitaho. Bibiliya iduha ingero zitandukanye Imana yakoresheje ivugisha abantu; Yobu yamavugishije muri serwakira; Eliya imuvugisha mw’ijwi rito; Mose imuvugisha binyuze mu gihuru kidakongoka; Samweli imuvugisha mw’ijwi ryeruye imuhamagara agakanguka agira ngo ni umutambyi Eli. Imana yavugiye no muri Pilato, ndetse inavugira mu ndogobe ibwira Balamu.
Ijambo ry’Imana ritubwira ko kera abahanuzi bamenyaga bike. Ariko mu gihe cyacu ijambo ry’Imana ritubwira ko ukuri kose kuri muri Yesu kandi ko Mwuka wera ariwe uduhishurira uko kuri. Bumwe mu buryo Imana ituvugisha ni ubu:
1. Ijambo ryayo (Ibyanditswe byera)
Ijambo ry’Imana ryose ni ukuri. Ijambo ritubwira ibyacu byose bishobora kutuzanira amahoro n’ibisubizo. Ijambo ritwigisha n’uburyo twakira ingeso mbi. Ritumenyesha icyaha. Ntabwo rero dukwiye gutoranya ibyo twishakira kumva cyangwa ngo tuburane naryo, kuko ari inyungu zacu kuryakira uko riri, kuko ari ukuri kw’Imana kwuzuye. Dukwiye gusoma Ijambo dufite umutima usenga, umutima witeguye kumva icyo Imana itubwira.
2. Imana ivugira mu bantu
Buri mukristu ni urugingo rw’umubiri wa Kristu, ariko buri wese aba afite impano akoreramo, kandi Imana yabikoreye kugira ngo itorero ribe ryubakitse ku rugero rushyitse. Hari ijwi ry’Imana rinyura mu bayobozi: Samweli wamenye kumva ijwi ry’Imana abyigishijwe na Eli. Dukwiye kugira umutima uciye bugufi kugira ngo twumve Imana ninyura mu bandi bantu, nk’uko Mose yumviye sebukwe Yetiro.
3. Imana ivugira mu byo duhura nabyo
Imana ijya ikoresha ibyo tunyuramo kugira ngo ituganirize. Iyo tuyegereye, tugasenga, ishobora kuduhishurira icyo ishaka kutubwira.
4. Imana ivugira mu bitekerezo byacu
Nubwo Imana ijya ikoresha ibitekerezo byacu, dukwiye kubyitondera tugasuzuma ko bidahabanye n’Ijambo ry’Imana kandi ko bitwegereza Imana. Amahoro mu mutima ni kimwe dushobora gukoresha kugira ngo tumenye niba Imana iri kuvugana natwe cyangwa kutuyobora mu nzira ikwiye.
#Ibyanditswe: Yobu 33:13 / 1Samueli 3:4-10 / 2Timoteyo 3:16 / 1 Abakorinto 3:9-10 / Luka6; 27-36 / Abefeso 4.


text:
Rwanda | RUSIZI: ABAFATANYA BIKORWA B’AKARERE BARASABWA KWIHUTISHA IMIHIGO
Abagira uruhare mu iterambere ry’akarere ka Rusizi barakangurirwa gushyira imbaraga mu kwihutisha imihigo akarere kabo yiyemeje imbere ya nyakubahwa Perezida wa Repuburika y’u Rwanda Paul Kagame ibyo bakaba babisabwe n’umuyobozi wungirije ushinzwe ubukungu n’iterambere Habyarimana Marcel  ku wa 11/10/2012 ,ni mu rwego rwo kugirango ibyahizwe bizagerweho byose doreko abafatanyabikorwa aribo bagira uruhare runini mubikorwa akarere kaba karahize
Abo bafatanyabikorwa babanje kugaragarizwa kumugaragaro imihigo akarere ka Rusizi kahize nyuma yo kubigaragarizwa barebeye hamwe bimwe mubyamaze gukorwa mugihe gishize aho abayobozi bavuga ko hari ibyatangiye gukorwa ariko ibyinshi bikaba bikiri kumasoko aho ba rwiyemeza mirimo bakiri mumapiganwa kugirango begurirwe ibyo bikorwa  gusa bikaba biteganyijwe ko ukwezi kwa 10 kurangirana no gutanga amasoko bityo imihigo igatangira gushyirwa mubikorwa
Babajije nanone impamvu akarere ka Rusizi gahora kaza inyuma mugihe cyo guhigura imihigo kandi ngo ntako baba batagize umuyobozi wungirije abasubiza ko biterwa na bamwe batuzuza inshingano zaboneza aho yanatunze agatoki serivisi z’ubuzima ko ngo zitanoza imikorere yazo neza.
Bimwe mubyagarutsweho n’uburyo gukurikirana izamuka ry’imibereho y’abaturage harimo gukurikirana uko imibereho y’abaturage ihagaze, abafatanya bikorwa basabwe gukangurira abaturage gahunda yo kuvugurura ubuhinzi kuko abenshi ariho ubuzima bushingiye
Abitabiriye uwo muhango basabye abayobozi kujya bakurikirana buri munsi aho buri muhigo ugeze mu gushyirwa mubikorwa kugirango hatazabaho gukorwa n’isoni mubihe byo guhigura gusa nabo bakaba biyemeje kutazatatira igihango  mu kwihutisha ibyo basabwa .


text:
NO. 1 2017 Ni iki cyagufasha gusobanukirwa Bibiliya?
NO. 6 2016 Uko wabungabunga ubuzima bwawe
Abahamya ba Yehova ni bantu ki?
Nubwo dukomoka mu moko abarirwa mu magana, kandi tukaba tuvuga indimi zitandukanye, twese dusenyera umugozi umwe. Ikiruta byose, tugamije guhesha ikuzo Yehova, Imana ivugwa muri Bibiliya ikaba n’Umuremyi wa byose. Twihatira kwigana Yesu Kristo, kandi duterwa ishema no kwitwa Abakristo. Buri wese muri twe amara igihe afasha abandi kumenya ibyerekeye Bibiliya n’Ubwami bw’Imana. Twitwa Abahamya ba Yehova, kuko duhamya ibyerekeye Yehova Imana n’Ubwami bwe.
Ogoga urubuga rwacu. Somera Bibiliya kuri interineti. Menya abo turi bo n’imyizerere yacu.


text:
Uburyo wasomana n’umukunzi wawe ntazigere abyibagirwa
Gusomana ni ubugeni, ni ikintu ukora kikuvuye ku mutima, ukagikora ugikunze, ukumva kikurimo atari ugupfa kwigana abandi ngo upfe gusomana utazi ibyo urimo cyangwa ngo ubikoreshwe utabyishimiye kuko n’ubundi bavuga ngo ‘Urukundo ntiruhatirizwa’.
Niba ukunda gusomana cyangwa ubiteganya ni byiza kumenya uko wakwitwara mu gihe ugiye gusomana n’umukunzi wawe ku buryo bihora bimubera urwibutso akaba atabasha kuzabyibagirwa mu buzima bwe, nk’uko urubuga elcrema rubugaragaza.
Tangira gahoro
Igihe ugiye gusoma umukunzi wawe, tangira buhoro,hera ku munwa we wo hasi uwusiritaho uwawe, ukomereze ku munwa we wo hejuru nabwo uwegereza uwe buhoro buhoro.
Sumbyaho gato uko watangiye
Nyuma yo gutangira buhoro buhoro, ushobora gusumbyaho umuvuduko wabikoreragaho, noneho umunwa wawe ukaba watangira kuwegereza cyane uwe ukamurigata,ugenda wongeramo akagufu.
Ntukibagirwe gukoresha amenyo
Ku bantu benshi gusomana bitangira ndetse bikanasozwa bakoresha iminwa gusa, nyamara gukoresha amenyo bikangura ibyumviro, ugatangira kumva uburyohe muri wowe.
Ntabwo gukoresha amenyo bivuze kuruma mugenzi wawe ahubwo ukoresha amenyo mu kwagaza umunwa wa mugenzi wawe akarushaho kumva utuntu tumwirukanka mu mubiri. Ni nk’ibirungo uba ushyize mu gusomana kuko uko amenyo yawe yagaza umunwa we wo hasi n’uwo hejuru ubisimburanya bizana ibindi byumviro iminwa yanyu mwembi itari kuzana.
Hindura icyerezo cy’umutwe
Ntugomba gutangira gusomana ngo uze kurinda ubwo ubirangiza, utarahindura icyerekezo cy’umutwe.
Uko usomana uba ugomba kugenda uhindura icyerezo cy’umutwe w’uwo murimo gusomana na byo birabafasha mukaryoherwa cyane.
Wikwibanda cyane ku minwa
Igihe usoma umukunzi wawe, ntukibande ku minwa gusa nk’aho nta bindi bice by’umubiri iyo nshuti yawe ifite,ugomba no gusoma mu ijoshi, amatwi, ku matama h’umukunzi wawe,ibice byose by’umubiri bigakanguka nibwo arushaho kuryoherwa.
Kubikora kenshi bituma uhinduka inzobere
Ntushobora kuba inzobere igihe cyose udashyira mu bikorwa ibintu bishya wungutse.
Ntushobora kwizera ko uzasomana neza n’inshuti yawe ku nshuro ya mbere, ariko igihe cyose uzakomeza kubikora uzasigara uri umuhanga mu gusomana ku buryo uwo uzasoma bizamubera urwibutso mu buzima bwe bwose.
Ibitekerezo
-
Tumukunde Emmanuel
22 December 2016 -
turabashimira cyane. munyemerere
mbibariz eharigihe ubukundana numukobwa agukun danawe ubibonako atakubesha wamusako ya gusoma akakubwirango bitera ubusambanyi wakoriki??
-
peter
22 December 2016 -
Ndabashimira cyn kubwo ururubuga mwashyizeho.ark nkaba mbaza ko harigihe ukundana numukobwa ukanabibona ko agukunda ark wajya kumusoma akakubwira ngo ntajya abikora ubu koko ntacyo aba agukinga? Mrkz


text:
Kuki Imana yita ku muntu?
Zaburi 144:3-4
Uwiteka umuntu ni iki ko umumenya?
Cyangwa umwana w’umuntu ko umwitaho?
Umuntu ameze nk’umwuka gusa: iminsi ye imeze nk’igicu gishira.
1Samweli 15:17
Samweli aravuga ati "mbese nubwo wigayaga, ntiwagizwe umutware w’imiryango ya Isirayeli? Uwiteka ntiyakwimikishije amavuta ngo ube umwami wa Isirayeli?
Imana idukunda mu buryo bwihariye, yaduhaye Yesu aradupfira, ahanwa igihano cyacu, ashenjagurwa ku bwacu. Aduha abamalayika bo kudukorera. Aduha Umwuka wera wo kudutinyura mu bwoba dufite, Imana ntako itagenje.
Dawidi amaze kureba ibyo Imana yamukoreye byose aravuga ati: Uwiteka umuntu ni iki? Umuririmbyi wa korari yitwa Gahogo we yabajije Yesu ati: Wanciye iki? nawe nange twakibaza icyo Imana yaduciye bituma iduha iyi migisha yose dufite. Ubuzima bwose waba ubayemo iyo witegereje ubonamo ugukora gukomeye kw’Imana. Bigatuma wakibaza impamvu ufite amaguru abandi yaracitse, ufite akazi abandi badakora, urya ukijuta abandi bamanitse imbabura, ufite amahoro mu rugo abandi bifuza basi no gupfa barabibuze, ufite abana b’umugisha abandi inda zarabaye nk’urutare, wakibaza impamvu umeze gutyo hari abandi bifuza kubaho nibura nkawe.
Ariko burya abadafite ibyo tuvuze byose, bameze nk’uko mvuze haruguru nabo Ubuntu bw’Imana bubariho kandi no mu makuba yabo Imana ibashakiramo amahoro.
Ubwo Sawuli yasuzuguraga Uwiteka, nibwo Samweli yamubwiye ati: ese ugira ngo nubwo wigayaga Imana ntiyagutoranije ngo ube umwami wa Israyeli?
Nawe nubwo wari uziko utari uwo gukundwa, ubu uri uw’igikundiro, ntiwari uwo gutekerezwaho ariko none dore uko ujya kubona baraguhamagaye ngo ngwino utugenzereze gutya. Wumvaga uzapfa ejo ariko reba uko Imana yaguhaye agaciro kangana gutyo. Ese nubwo wigayaga Imana ntiyagutoranije ikakugira ishyanga ryera, ubwoko bw’Imana yaronse ngo wamamaze ishimwe rye? Nubwo wisuzuguraga reba aho Imana yagukuye, reba n’aho ikugejeje.
Mose yabwiye Abisrayeli ngo icyateye Uwiteka kubakunda suko mwari beza cyangwa muruta abandi ubwinshi, ati ‘’ahubwo mwari babi hanyuma y’abandi.’’
Ndagira ngo buri wese atekereze neza uko akora umukoro Imana yamuhaye, mbese aho nturokora inyamibwa, mbese aho ntiwibwirako ibitambo utamba, imirimo ukora bituma Imana ikwishimira kuruta uko waha agaciro icyo Imana yakoze kugira ngo ube ugihumeka na magingo aya?
Nuko twibukeko mu by’ukuri ntacyo Imana iduca uretse gusa ko yuzuye urukundo rwinshi, igashaka kutugirira neza maze tuyoborwe nayo kandi tuyumvire, tuyibere uko ishaka, amen.
Mugire umunsi mwiza!!!
Fidele Amani@agakiza.org


text:
Aka karere gafite abaturage bagera kuri 70% bacyibona mu ndorerwamo y’amoko na 59% bafite ingengabitekerezo ya Jenoside.
Ubwo hatangizwaga icyumweru cy’ubumwe n’ubwiyunge cy’uyu mwaka, Perezida w’Inteko Ishinga Amategeko,Umutwe w’Abadepite, Mukabalisa Donathille yasabye abatuye aka karere guhiga ko kazagabanya umubare w’abacyibona mu ndorerwamo y’amoko n’abafite ingengabitekerezo ya Jenoside.
Yagize ati “Ubushakashatsi bwagaragaje ko Nyarugenge iza ku mwanya wa kane mu kugira ibipimo biri hejuru by’abacyibona mu ndorerwamo y’amoko n’abafite ingegabitekerezo ya Jenoside.”
“Iyo tuvuze ko abantu bacyibona mu ndorerwamo y’amoko mu karere ka Nyarugenge bageze kuri 70% , abafite ingengabikerezo ya Jenoside bakaba bari ku gipimo cya 59% ,ni ikibazo gikomeye.”
Yasabye abatuye ako karere gukora ibishoboka bakagabanya iyo mibare, biciye mu kwigira hamwe bakareba uburyo byakemuka, ku buryo mu myaka itanu hazasohoka indi raporo iKAgaragaza neza.
Umuyobozi w’Umujyi wa Kigali, Mukaruliza Monique yavuze ko icyo ari ikibazo bagiye guhagurukira bahuriza abantu mu bikorwa bitandukanye nka koperative n’ibindi kuko ngo byose bituma abantu bongera ubwizerane, ubumwe n’ubwiyunge bugatera imbere.
Umuyobozi w’Akarera ka Nyarugenge,Kayisime Nzaramba yavuze ko bagiye gukora ibishoboka byose bagakemura ibyo bibazo, baganira n’abaturage babereka ko hari ikibahuza gikomeye kuruta kure icyo bapfa nk’Abanyarwanda.
Hazashyirwa kandi imbaraga mu kwitabira Itorero kuko abahajya bavanayo indangagaciro zituma bahindura imyumvire ndetse ngo bazafasha abiga mu mashuri yisumbuye, amakuru na za kaminuza gutangiza amatsinda y’Ubumwe n’Ubwiyunge, n’ibindi.
Ubwo Umunyamabanga Nshingwabikorwa wa Komisiyo y’Igihugu y’Ubumwe n’Ubwiyunge,Fidèle Ndayisaba yagezaga iyo raporo ku badepite yavuze ko ikibazo cy’ibipimo biri hejuru mu bibona mu moko, kigaragara mu turere tw’Umujyi wa Kigali duhuriyemo abantu benshi baturuka mu turere dutandukanye.
Ibyo ngo bitandukanye no mu turere twa Rutsiro aho abaturage usanga ari abaturanye guhera kera, mu gihe ahari abimukira benshi nka Nyagatare na ho ibipimo biri hejuru, kimwe no mu turere twa Musanze na Rubavu, hakomoka abahoze mu buyobozi bwa kera.


text:
Mu gihe cy’iminsi mikuru usanga ingo zitari nke zikoresha amafaranga ku buryo butateguwe, ndetse bamwe bikabagiraho ingaruka mu ntangiriro z’umwaka kandi baba bafite byinshi bibasaba amafaranga nk’amashuri y’abana. Dore uburyo wakoresha neza umutungo wawe mu gihe cy’iminsi mikuru ukirinda ubukene buyikurikira.
Mwicare mushyire kuri gahunda ibintu byose mukeneye : biba byiza iyo umuryango wicaye hamwe ukaganira ukuntu uzishimira iminsi mikuru haba abana bakabazwa mbere ibyo bakeneye ndetse n’ababyeyi nabo bakabishyira kuri gahunda hakurikijwe amafaranga mufite. Kubaza umwana icyo asha mbere bituma umunsi wo kujya kumugurira uzaba uzi icyo uzagura, atari bya bindi byo kujyana n’umwana icyo ashatse cyose ukagura.
Niba mufite uko mutanga impano mu muryango cyangwa hanze yawo biba byiza nabyo mubishyize kuri gahunda y’ibintu byose bizakoreshwa mu minsi mikuru , abashyitsi muzatumira niba mufite ibirori, icyo muzabakiriza n’ibindi.
Genda urenzaho bike bike ku bintu mwapanze : mumaze gushyira kuri gahunda ibintu byose mukamenya amafaranga muzakoresha ni byiza kumenya ko hari mamfaranga make usigaranye ashobora kugufasha mu gihe ugize ibintu bigutunguye muri iyo minsi mikuru nko kugira abashyitsi benshi utateganije cyangwa no kujya guhaha mugasanga ibintu byahenze.
Guhaha hakiri kare : Niba umaze gushyira kuri gahunda ibyo uzakenera tangira guhaha hakiri kare kuko akenshi iyo utangiye guhaha iyo minsi yageze usanga hamwe na hamwe ibiciro bizamuka bikaba byatuma ya gahunda mwihaye itagenda neza ngo ihwane nuko mubyifuza.
Kunyurwa n’ibyo mufite : niba mwashyize kuri gahunda ibyo muzakoresha wirebera ku bandi mu gihe muri ku isoko mwagiye guhaha ngo nuko baguze ibi ngo nawe ubigure. Aha turavuga abantu bajya guhaha bakajyana n’abandi b’inshuti zabo ugasanga bagenda biganana ibyo umwe aguze n’undi agahita abigura.
Irinde gukururwa n’amapromosiyo y’iminsi mikuru : Ni byiza niba ugiye guhaha ukabona ikintu mukeneye ukakigura ariko na none jya ushishoza wirinde kwita kuri za promotion ziba ziri mu maguriro kuko zishobora gutuma ugura ibyo utateganije kandi wenda bitari bikenewe cyane.
Irinde gusesagura mu iminsi mikuru
Mu gihe cy’iminsi mikuru usanga ingo zitari nke zikoresha amafaranga ku buryo butateguwe, ndetse bamwe bikabagiraho ingaruka mu ntangiriro z’umwaka kandi baba bafite byinshi bibasaba amafaranga nk’amashuri y’abana. Dore uburyo wakoresha neza umutungo wawe mu gihe cy’iminsi mikuru ukirinda ubukene buyikurikira.
Labels: umuryango


text:
Umusozi wa Mwurire uri mu murenge wa Mwurire mu karere ka Rwamagana, waguyeho abatusti barenga ibihumbi 26, nyuma yo kwirwanaho mu gihe kigera ku cyumweru.
Bamwe mu barokokeye i Mwurire bemeza ko ubutwari bwaranze abari bahahungiye bwatumye babasha kwihagararaho icyumweru cyose, nyuma bakaza kugabwaho ibitero n’abasirikare bivanze n’Interahamwe.
Rutareka JMV, yagize ati:“Turashima ubutwari bwagizwe n’abana, abasore, inkumi abagore n’abagabo bose biyemeje kurwanya no kwirengera mu gihe abicanyi batugabagaho ibitero.
Amasengesho y’abasaza n’abakecuru nayo yatugezeho, ubutwari bwo kurwana n’umuntu ufite imbunda kandi wowe ukoresha intwaro gakondo.”
Nk’uko Rutareka yakomeje abivuga ngo iyo abantu bashya bahageraga, uwitwa Karenzi Gido yababeraga umuyobozi atangira kugabanya abantu mu matsinda bitaga amabatayo yose akaba yari 6.
Ibi byakozwe kugira ngo abantu bashobore kwirwanaho no kwirengera kuko mu misozi ikikije Mwurire hose hacumbaga imyotsi, batwikira abatutsi, barya inka zabo, abandi batashoboye kugera i Mwurire bakicwa.
Karenzi Gido ubutwari bwe bwahereye mu guha gahunda no gushyira abantu mu bice kugira ngo birinde, dore ko abasore n’inkumi mu gitondo bazindukaga biruka kugira ngo bamenyere kandi bagire akanyabugabo ko kwirwanaho.
Mutuyimana Jean de Dieu, uzwi ku izina ry’impirimbanyi, ni umwe mu bari muri izi batayo 6 zari zarashinzwe mu kwirinda ibitero by’interahamwe.
Aganira n’Imvaho Nshya, yavuze ko iyo hatabaho kwiyambaza abasirikare benshi kugira ngo hicwe abatutsi bari bahungiye i Mwurire, ngo nta muntu wari kubashobora.
Yagize ati:“Twashegeshwe cyane n’ibitero by’abasirikare baje bari kumwe n’interahamwe nyinshi, bavuga yuko mu nkambi yacu harimo Inkotanyi, ibitero byazaga mbere byo twari twarabihashyije ndetse hari uwari wungirije burigadiye wa Polisi icyo gihe twari twamwatse imbunda yari afite.”
Mwurire yahuriweho n’abaturage baturutse mu cyahoze kitwa komini Bicumbi, Rutonde na Gikoro, abenshi bahungiye kuri uyu musozi kuko i Mwurire bari bataratangira kwica ndetse bari bashyigikiwe n’uwari konseye waho, ibi byatumaga abantu bose bahisanga.
Uyu munsi, Barack Obama yabaye Perezida wa Mbere wa USA usuye umujyi wa Hiroshima aharashwe igisasu cya kirimbuzi kigahitana abasaga 150 000. Ntiyigeze asaba imbabazi abagezweho n’ingaruka z’icyo (...)
Ibitaro bya Shyira biherereye mu Murenge wa Shyira Akarere ka Nyabihu mu Ntara y’Iburengerazuba ni bimwe mu bitaro byashinzwe mu Rwanda bwa mbere ahagana mu mwaka 1930 bigera aho kuvura abarwayi (...)
Ubuyobozi bw’Ibiro bya Umuryango w’Ubucuruzi bw’Afurika y’Iburasirazuba n’Amajyepfo (COMESA) mu Rwanda (Bureau National) burasaba Abanyarwanda kwirinda akarengane kavuka mu gihe bagezweho n’ingaruka (...)
Mu buhamya bw’abari batuye ku karere ka Nyarugenge mu gihe cya Jenoside yakorewe Abatutsi mu 1994, bavuga ko batazibagirwa umugabo witwa Setiba waje mu mujyi wa Kigali ari umupagasi aturutse mu (...)
Umusozi wa Mwurire uri mu murenge wa Mwurire mu karere ka Rwamagana, waguyeho abatusti barenga ibihumbi 26, nyuma yo kwirwanaho mu gihe kigera ku cyumweru. Bamwe mu barokokeye i Mwurire bemeza (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
TMC na Platini bagize itsinda Dream Boyz bari mu myiteguro ya nyuma y’igitaramo bazamurikamo album yabo Wenda Azaza iki gitaramo kizabera i Gicumbi.
Mujyemana Claude [TMC] na Nemeye Platini bazamurikira iyi album abakunzi babo b’I Gicumbi mu gitaramo cyaguye kizabera kuri stade ya Gicumbi.
Wenda Azaza ni album ya 6 iri tsinda rizaba rishyize hanze nyuma ya Nzibuka n’Abandi bashyize hanze muri werurwe 2015.
Iyi Album izaba iriho indirimbo nyinshi zakozwe muri 2015 n’izo muri 2016 nka Uzamubwire, Inkundo z’i Kigali , 70, Birarangiye ft Jay Polly, Wenda azaza n’izindi.
Platini umwe mu bagize iri tsinda yavuze ko Iki gitaramo bakijyanye mu Mujyi wa Gicumbi mu rwego rwo kwegera abafana ba Dream Boyz batajya babasha kwitabira ibitaramo bisanzwe bibera mu Mujyi wa Kigali.
Yongeyeho ko bateganya kuzakorera no mu zindi ntara bamurika album zitaha mu rwego rwo gukomeza kwegera abafana babo bazwi ku izina ry’indatwa.
Iki gitaramo kizabera kuri Stade ya Gicumbi kuwa 10 Nzeri 2016 kwinjira bikazaba ari ubuntu. Dream Boyz izaba iherekejwe n’abandi bahanzi nka Knowless, Tom Close, Christopher, Jay Polly, Charly na Nina, Bruce Melodie na Yvan Buravan.


text:
GUSENGA IMANA UKO ISHAKA URI UWO ISHAKA
Yohana 4:23: Ariko igihe kiraje ndetse kirasohoye ubwo abasenga by’ukuri basengera Data mu Mwuka no mu kuri, kuko Data ashaka ko bene aba aribo bamusenga.
Muri iyi minsi iyo abantu babonye umuntu usenga, akenshi bibwira ko ari umuntu w’umunyabibazo bikaba ikibazo gikomeye rero mu gihe abasenga nabo ariko babifata. Ariko nagira ngo twibukiranye ko impamvu nyamukuru yo gusenga kwacu igomba kuba iy’Umwuka kuruta umubiri. Yesu aragaragaza ko hari abantu Data ashaka ko bamusenga, ushobora kwibaza aho iri tsinda ry’abantu bameze batya riri ariko reka naryo turimubaze.
Luka11:1 Ni uko ari ahantu hamwe asenga, arangije umwe mu bigishwa be aramubwira ati: “Databuja twigishe gusenga nk’uko Yohana yigishije abigishwa be. ”Biragaragara ko amagambo Yesu yavuze hano ari inyigisho kuruta uko ari isengesho, ndagira ngo tugerageze kuyibukiranya nk’uko Matayo 6:5-15. Yayanditse.
Mbere yo kwigisha abigishwa gusenga umwami Yesu yabanje kubihanangiriza kwirinda ibintu byarangaga imisengere yariho muri iki gihe:
1. NIMUSENGA NTIMUKAMERE NK’INDYARYA: Indyarya ni umuntu uvuga ibintu bidahuye n’ukuri kuri mu mutima we, akakwereka ko agukunze, akwitayeho, kandi mu by’ukuri hari ibindi agukinze. (Hahirwa ab’imitima iboneye kuko aribo bazabona Imana Matayo 5:8, izi ndyarya Yesu yavuze ko zisenga ngo abantu bazirebe.
2. IHERERANE NA SO: Mu rwego rwo guca ubu buryarya yatanze umuti wo kwiherera, ariko usanga muri iyi minsi abantu cyane cyane abigisha bashaka ko abantu babubahira ubwinshi bw’amasengesho basenga ntibatinye kutubwira ayo basenze cyangwa ayo bateganya.
3. IRINDE GUSUBIRAMO AMAGAMBO: Inshuro nyinshi umuntu asubiramo amagambo iyo avugana n’undi arangaye, ariko aha Yesu yashakaga ko dusenga Imana tuyifitiye ikizere ko ibyo turi kuvuga yabyumvise. Iyo urebye inyigisho yakurikiyeho usanga itambutse cyane kuba isengesho kuko ni ikigisho cy’ubuzima bw’umukristo wuzuye, uko agomba kubaho: mu masengesho, mu murimo w’Imana mu buzima busanzwe, mu magambo n’ahandi … bigomba kuba bihuje kandi bigaragaza iriya nyigisho.
Yakomeje agira ati Ni uko musenge mutya muti:
I. Data wa twese uri mu ijuri: Yesu ashaka ko dusenga Imana nk’umubyeyi, twibukiranye ko impamvu nyamukuru ihuza umwana n’umubyeyi Atari ibyo amukeneyeho ahubwo ni isano bafitanye, Nicyo gituma gusenga kwacu kugomba guturuka mu isano dufitanye n’Imana kuko yatubyaye ubwa 2 ndetse kukaba kugamije kuyitsindagira no gusabana nayo.
Ugomba kugirira Imana ikizere cy’ubuzima ugasigara uyibwira byose nk’inshuti kandi ubucuti mufitanye bukaba aribwo bukujyana aho iri.
II. IZINA RYAWE RYUBAHWE: Yesu adukangurira gusenga Imana tunayubaha kuko Imana ari iyo kubahwa, ab’Isirayeli bari bazi imirimo y’Imana ariko ntibibatere kuyizera no kuyubaha ibi byabateye kugwa mu butayu. Natwe rero dukwiriye kwitoza kubaha Imana kubwo kuyumvira no kuyitinya ikindi igihe turi imbere yayo tukagaragaza ikinyabupfura mu magambo no mu myitwarire.
III. UBWAMI BWAWE BUZE: Iyo tuvuze ubwami humvikana ubuyobozi, Umuntu usenga agomba kuba atunze ubwami bw’Imana muri we, Imana ikagira ijambo muri we kandi ibi nibyo bituma ubu bwami bugaragarira abandi binyuze muri we bukabona kubasha kogera.
IV. IBYO USHAKA BIBE MU ISI NK’UKO BIBA MU IJURU: Gusenga dukwiye kwibuka ko ari uguhamagara ubushake bw’Imana mu buzima bwacu, n’ubwo rimwe na rimwe dusengana amarangamutima nka Yesu I Getsemani, dukwiye kwibuka ko hari igihe Imana itaduha ibyo dushaka ahubwo ikaduha imbaraga zo kwihanganira ibyo ishaka bitewe n’umumaro ibibonamo kuri twe no ku bandi nk’uko na Yesu byamugendekeye.
V. UDUHE NONE IFUNGURO RIDUTUNGA: Iyi ngingo Itugaragariza ko Imana yita no ku byifuzo by’ubuzima bwacu busanzwe kuko amafunguro burya niyo abihagararira kandi Petero nawe yabivuzeho agira ati: “Muyikoreze amaganya yanyu kuko yita kuri mwe. 1Petero5:7
VI. UDUHARIRE IMYENDA YACU NK’UKO NATWE TWAHARIYE ABARIMO IMYENDA YACU: Isezerano rya kera ryemereraga umuntu kwishyura inabi yagiriwe, ariko Yesu aje atubuza kwihorero kubwo kubabarira. Iyi myenda rero Matayo yanditse gutya ni ibyaha dukorerwa n’abandi dusabwa kubaharira nk’uko Luka yabyise. (utubabarire ibyaha byacu nk’uko natwe tubabarira abaducumuyeho.”
VII. NTUDUHANE MU BITWOSHYA AHUBWO UDUKIZE UMUBI: Abantu benshi basenga bakunda kwirara, ariko Yesu mbere yo gusoza iyi nyigisho yatwibukije ko umubi agihari bityo adusaba guhamagarira Imana ngukomeza kumuturinda.
VIII. KUKO UBWAMI N’UBUSHOBOZI N’ICYUBAHIRO ARI IBYAWE NONE N’ITEKA RYOSE AMEN: Nyuma yo gusenga dukwiye kugirira Imana twasenze ikizere kuko ifite imbaraga ziyishoboza gukora byose.
Murakoze Theophile Dusabeyezu


text:
Byagarutsweho kuri uyu wa Gatanu, tariki ya 14 Ukwakira 2016, ubwo hatahwaga ku mugaragaro ibikorwa birimo amazi meza n’ingemwe z’imbuto y’icyayi byagenewe abaturage biturutse kuri uru ruganda n’abafatanyabikorwa barwo barimo Ikompanyi yo mu Bwongereza irangura icyayi ikanagicuruza yitwa Tea Taylor’s of Harrogate.
Umunyamabanga Nshingwabikorwa w’Akarere ka Nyamagabe, Jean Pierre Nshimiyimana yavuze ko ibikorwa bya Kitabi Tea Factory ari bimwe mu bifasha Akarere kwesa imihigo kiyemeje yo guteza imbere abaturage.
Yagize ati “Ndagira ngo nshimire uruganda ‘Kitabi Tea Factory’ ndetse na Rwanda Mountain Tea kuko ibikorwa bakora nk’iki cyo kugeza amazi meza ku baturage ndetse no kubaha ingemwe, byinjira muri gahunda zisanzwe zo guteza imbere abaturage bacu, kuko amazi ni ubuzima atuma haba ubuzima bwiza”.
Amazi meza yahawe abaturage bo mu Mudugudu w’Uwurunazi n’uw’Uwabumenyi afite ubushobozi bwo guhaza imiryango 350 igizwe n’abantu basaga igihumbi.
Naho ingemwe z’icyayi zagenewe abahinzi zigera kuri miliyoni n’ibihumbi magana atanu, zikaba zizahingwa kuri hegitari zisaga 100, ndetse n’abahinzi bafite icyayi gishaje bazahabwa ingemwe nshya zo gutera, kugira ngo bagure ubuhinzi bwabo babone amafaranga, kuko ubusanzwe agace batuyemo ahanini keramo icyayi gusa, kubera ubutaka bwaho busharira.
Umuyobozi wa Kitabi Tea Factory, Jean H. Mutabazi, avuga ko nk’uruganda bahisemo gukorana neza n’abahinzi b’icyayi, kubafasha guhinga kinyamwuga, ndetse no kubagezaho ibikorwa by’amajyambere.
Ati “Hari ibikorwa byinshi tugeza ku bahinzi b’icyayi, icya mbere ni iki cyo gutubura ingemwe kugira ngo bagure ubuso bahingaho, ikindi ni ukubagezaho amazi meza ndetse no kubaha inka zo korora kugira ngo biteze imbere kandi babone akamaro ko guhinga icyayi.”
Kugeza ubu uruganda Kitabi Tea Factory rumaze guha abahinzi inka zigera kuri 50, kandi zimwe zamaze no kubyara ku buryo bagenda boroza n’abandi.
Ubusanzwe Kitabi Tea Factory ni rumwe mu nganda esheshatu za Rwanda Mountain Tea Ltd zihinga zikanatunganya icyayi. Uruganda rwa Kitabi rukaba rukunze kuza mu nganda za mbere zigira icyayi kiryoshye kandi gikunzwe ku masoko yo mu Rwanda, muri Afurika no mu bindi bihugu byo hakurya y’amazi magari.
Abahinzi b’icyayi bahawe umukoro uzabageza ku iterambere rirambye
Nyuma yo kugezwaho ibikorwa birimo amazi meza hafi yabo, ndetse n’ingemwe z’icyayi bazatera, abahinzi b’icyayi bo mu Mirenge ya Kitabi, Tare n’Uwinkingi mu Karere ka Nyamagabe, bagaragaje ibyishimo, ariko ubuyobozi bwa Rwanda Mountain Tea bubaha umukoro uzabageza ku iterambere rirambye.
Niyibizi Bonaventure wari uhagarariye Rwanda Mountain Tea Ltd yasabye abahinzi b’icyayi gufata neza ibikorwa bagezwaho no kubibyaza umusaruro kuko aribyo bizabageza ku iterambere rirambye.
Yagize ati “Aya mazi muyafate neza, mugire isuku muri byose, ku mubiri no mu rugo kuko kugira ubuzima bwiza nibyo by’ibanze kandi nibwo muzagera ku iterambere rirambye. Mwitabire guhinga icyayi mubone amafaranga kandi ibikorwa nk’ibi mujye mubifata neza abana n’abuzukuru banyu bazaze babisanga.”
Abahinzi barabyinira ku rukoma
Bamwe mu bahinzi b’icyayi bo mu Mirenge ya Tare, Kitabi n’Uwinkingi baganiriye na IGIHE, bavuga ko kuva batangira gukorana na Kitabi Tea Factory, inyungu bakura mu cyayi yiyongereye kuko bagezwaho n’ibindi bikorwa by’iterambere.
Umwe muri bo witwa Violette Musabyimana yagize ati “Bampaye inka ku buryo mbona ifumbire ndetse n’abana bakanywa amata. None batuzaniye n’amazi meza, mbese ndabona ari iterambere gusa. Icyo ngiye gukora ni ugukomeza guhinga icyayi ku bwinshi”.
Umuterankunga yashimye imikorere y’uruganda yizeza gukomeza ubufatanye
Ian Brabbin, Umuyobozi w’Ikompanyi yitwa Tea Taylor’s of Harrogate ikorera mu Bwongereza, ikaba n’umuterankunga n’umuguzi w’icyayi cya Kitabi yavuze ko yishimira uburyo imikoranire yabo na Kitabi Tea Factory igenda irushaho kuba myiza, yizeza ko bazakomeza ubufatanye, by’umwihariko mu guteza imbere abahinzi.
Ati “Kitabi ni ahantu hakomeye cyane kuri twe kuko icyayi cyaho ni kimwe mu bya mbere bikunzwe ku Isi, kandi cyiza cyane. Bityo rero tukaba tubona imikoranire yacu itagomba kugarukira gusa ku kugura icyayi, ahubwo dufatanya no mu bikorwa byo guteza imbere abahinzi nko kubagezaho amazi meza n’ibindi, kandi ndabizeza ko bizakomeza”.
Kitabi Tea Factory ni uruganda ruhinga rukanatunganya icyayi, ruherereye mu Mudugudu wa Kintobo, Akagari ka Kagano, Umurenge wa Kitabi, mu Karere ka Nyamagabe. Ruhinga icyayi ku buso bugera kuri hegitari 950, naho abaturage bakorana narwo nabo bagahinga kuri hegitari zigera kuri 900.
Buri mwaka Kitabi Tea Factory ishyira ku isoko ibiro by’icyayi bigera kuri miliyoni ebyiri. Intego akaba ari ukongera umusaruro ariko bikajyana no gukomeza kucyitaho ngo kigumane isura nziza n’uburyohe gifite byishimirwa n’abanywi bacyo.
Amafoto: Mahoro Luqman


text:
Nyuma yuko ikiruhuko cyo kubyara gikuwe ku mezi atatu kigashyirwa ku kwezi n’igice, abagore batari bake usanga bavuga ko bahura n’ingaruka zitadukanye ku buzima bwabo kuko basubira mu kazi batari bakira neza ndetse bakagorwa bikomeye no kubahiriza gahunda y’iminsi 1000 ku bana.
Umwe mu babyeyi twaganiriye ukora akazi k’ubwarimu mu mashuri abanza avuga ko ubwo yamaraga kubyara agasubira mu kazi nyuma y’ukwezi n’igice byamugizeho ingaruka yo kurwara umugongo udakira.
Uwo mubyeyi yagize ati “ ubusanzwe najyaga mbyara nkatangira akazi nyuma y’amezi atatu numva narakize neza ariko ubwo mperutse kubyara nyuma y’aho itegeko rihundukiye, nagarutse mu kazi hashize ukwezi n’igice mbyaye ariko na nubu ndacyajya kwa muganga kwivuza umugongo kuko nirirwaga mpagaze nigisha kandi umugongo utari wakomera”
Si ku babyeyi gusa ingaruka z’ibiruhuko bigufi byo kubyara bigeraho kuko n’abandi babyeyi twaganiriye bavuze ko usanga bibagora gusiga abana bakiri bato kubera impungenge zo kubasigira abakozi ngo babiteho bonyine no kubura uburyo babasigira amashereka ngo babashe kugeza ku mezi atandatu batanyweye amata nkuko leta y’U Rwanda ihora ishishikariza abanyarwanda gahunda y’iminsi 1000
Itegeko No 86/2013 ryo ku wa 11/09/2013 rishyiraho Sitati Rusange igenga Abakozi ba Leta riteganya ko umugore wabyaye afite uburenganzira ku kiruhuko cyo kubyara kingana n’ibyumweru cumi na bibiri (12) bikurikirana, birimo nibura bibiri (2) ashobora gufata mbere yo kubyara.
Umugore wabyaye afite uburenganzira ku mushahara we wose mu gihe cy’ibyumweru bitandatu (6) bya mbere by’ikiruhuko cyo kubyara.
Mu byumweru bitandatu (6) bya nyuma by’ikiruhuko cyo kubyara, umugore ashobora kugaruka ku kazi ke akabona umushahara we wose, iyo bitabaye ibyo, agira uburenganzira bungana na makumyabiri ku ijana (20%) ku mushahara we.
Igihe ibiruhuko bishora kongerwa :
Iyo hari ingorane zibayeho zishingiye ku kubyara, zaba ku mugore wabyaye cyangwa ku mwana yabyaye bikemezwa na muganga wemewe na Leta, umuyobozi ubifitiye ububasha aha umugore wabyaye ikiruhuko cy’inyongera kitarengeje ukwezi kumwe (1) kandi gihemberwa ijana ku ijana (100%).
Ikiruhuko cy’inyongera cy’iminsi makumyabiri (20) y’ukwezi yiyongera ku biruhuko by’ingoboka gihabwa se w’umwana iyo nyina w’umwana apfuye abyara agasiga uruhinja.
Nubwo itegeko ryamaze gutorwa, ababyeyi batari bake bahora bifuza ko ryakongera rikigwaho neza byibura ikiruhuko cy’ababyeyi kigasubira ku mezi atatu nkuko byahozeho mbere.
Gusa na none imwe mu mpamvu iminsi y’ikiruhuko yagabanijwe ni uko abakoresha binubiraga iminsi y’ikiruhuko y’abagore babyaye yari myinshi bibaka ndese bishobora kuba intandaro yo kudaha akazi abagore bakiri bato.
Uko ikiruhuko cy’ukwezi n’igice kibangamira ababyaye
Nyuma yuko ikiruhuko cyo kubyara gikuwe ku mezi atatu kigashyirwa ku kwezi n’igice, abagore batari bake usanga bavuga ko bahura n’ingaruka zitadukanye ku buzima bwabo kuko basubira mu kazi batari bakira neza ndetse bakagorwa bikomeye no kubahiriza gahunda y’iminsi 1000 ku bana.
Labels: umuryango


text:
Ibintu bishobora kwangiza imyanya y’ibanga y’umugore
Bamwe mu bagore ntibazi ko ubuzima bw’imyanya y’ibanga yabo ishobora kwangizwa n’ibikorwa bakora bya buri munsi mu kuyisukura.
Nk’uko bitangazwa na santeplusmag.com imyanya y’ibanga y’umugore ni igice gikeneye kwitabwaho by’umwihariko ku mubiri w’umugore nyamara uburyo benshi bayitaho buri munsi bushobora kugira ingaruka zikomeye kuri iki gice.
Dore bimwe mu byo bamwe mu bagore bakora buri munsi nyamara bishobora kwangiza iyi myanya,
Isuku ikabije
Isuku irenze ishobora kugira ingaruka ku myanya y’ibanga, abagore benshi bakoresha ibintu bitandukanye batekereza ko ari bwo buryo nyabwo bwo kwita ku isuku yabo. Ibi ariko ngo ntabwo bikwiye kuko ibyo bishobora gutuma za mikorobe zangiza iyi myanya zororoka. Ibyiza ngo ni ugukoresha amazi meza yonyine kuri iki gice.
Kwihanaguza amapamba atose
Gukoresha amapamba mu gukorera isuku imyanya y’ibanga ku mugore bishobora kwangiza bikomeye ubuzima bwayo. Byongera ibyago byo kugira amatembabuzi adasanzwe (infections) ibi bigatera kwangirika kw’imyanya y’imbere y’umugore bishobora no kugera ku mura ku buryo byanangiza imyanya myibarukiro.
Imyenda ifashe cyane
Amapantaro afashe cyane abuza imyanya y’ibanga guhumeka neza. Iyi myambaro itera ubukonje ikanatuma habaho kwikubanaho ku myanya myibarukiro bigatuma za mikorobe zikura vuba. Ikindi kandi ngo n’imyambaro y’imbere ikoze mu bitambaro byorohereye na yo yorohereza mikorobe zangiza iyi myaka kwiyongera.
Mu gihe cy’ubushyuhe ibyago byo kwandura kw’iyi myanya ngo biba ari byinshi, bityo si byiza kubika imyenda y’imbere ahantu hakonje kandi ngo ni byiza kwambara iyi myenda ikozwe mu ipamba no kuyanika ku zuba.
Gukoresha amasabuni
N’ubwo amasabuni ashobora gufasha mu gutuma iyi myanya itagira impumuro mbi, ntabwo ari byiza gukoresha isabuni izo ari zo zose, kuko bishobora kwangiza mikorobe zifasha iyi myanya kugira ubuzima bwiza, ngo mu gihe uhisemo gukoresha isabuni ni byiza gukoresha isabuni yagenewe koza ahantu horoshye kandi ukayikoresha mu gihe ubisabwe na muganga.
Ikindi ngo ni byiza kwibanda ku byo kunywa bikomoka ku mata kuko ibi bikungahaye kuri mikorobe nziza zifasha imyanya y’ibanga y’umugore korohera n’amara agakora neza.
SRC: IZUBA RIRASHE